title: Smernica Rady 2008/73/ES z  15. júla 2008 , ktorou sa zjednodušujú postupy zostavovania zoznamov a uverejňovania informácií vo veterinárnej a zootechnickej oblasti a ktorou sa menia a dopĺňajú smernice 64/432/EHS, 77/504/EHS, 88/407/EHS, 88/661/EHS, 89/361/EHS, 89/556/EHS, 90/426/EHS, 90/427/EHS, 90/428/EHS, 90/429/EHS, 90/539/EHS, 91/68/EHS, 91/496/EHS, 92/35/EHS, 92/65/EHS, 92/66/EHS, 92/119/EHS, 94/28/ES, 2000/75/ES, rozhodnutie 2000/258/ES a smernice 2001/89/ES, 2002/60/ES a 2005/94/ES (Text s významom pre EHP)

text:
               14.8.2008

               SK

               Úradný vestník Európskej únie

               L 219/40

      SMERNICA RADY 2008/73/ES
   z 15. júla 2008,
   ktorou sa zjednodušujú postupy zostavovania zoznamov a uverejňovania informácií vo veterinárnej a zootechnickej oblasti a ktorou sa menia a dopĺňajú smernice 64/432/EHS, 77/504/EHS, 88/407/EHS, 88/661/EHS, 89/361/EHS, 89/556/EHS, 90/426/EHS, 90/427/EHS, 90/428/EHS, 90/429/EHS, 90/539/EHS, 91/68/EHS, 91/496/EHS, 92/35/EHS, 92/65/EHS, 92/66/EHS, 92/119/EHS, 94/28/ES, 2000/75/ES, rozhodnutie 2000/258/ES a smernice 2001/89/ES, 2002/60/ES a 2005/94/ES
   (Text s významom pre EHP)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 37,
   so zreteľom na návrh Komisie,
   so zreteľom na stanovisko Európskeho parlamentu,
   so zreteľom na stanovisko Európskeho hospodárskeho a sociálneho výboru,
   keďže:

               (1)

               V právnych predpisoch Spoločenstva vo veterinárnej oblasti sa ustanovuje, že strediská na zhromažďovanie hovädzieho dobytka, ošípaných, kôz a oviec, strediská na zhromažďovanie koní, obchodníci s týmito zvieratami, hydinárske zariadenia, stanice na odber spermy alebo na skladovanie spermy a tímy na odber alebo produkciu embryí a určité orgány, inštitúcie a strediská (ďalej len „veterinárne zariadenia“) majú spĺňať určité podmienky a na účely obchodu s určitými živými zvieratami a ich produktmi a najmä zárodočným materiálom živočíšneho pôvodu, ako sú sperma, vajíčka a embryá, v rámci Spoločenstva ich musia členské štáty úradne schváliť.

               (2)

               V právnych predpisoch Spoločenstva sa stanovujú rôzne postupy na registráciu a zostavovanie zoznamov týchto veterinárnych zariadení, ich aktualizáciu, odosielanie a uverejňovanie. Rozdiely v postupoch však spôsobujú, že zostavovanie zoznamov a ich aktualizácia sa stávajú zložitými a praktické využívanie týchto zoznamov je pre príslušné kontrolné služby a dotknuté subjekty veľmi ťažké.

               (3)

               Tieto postupy by sa preto mali zosúladiť a mali by sa stanoviť systematickejšie, koherentnejšie a jednotnejšie pravidlá so zreteľom na päť kľúčových prvkov týchto postupov, a to registráciu a zostavovanie zoznamov, ich aktualizáciu, odosielanie a uverejňovanie.

               (4)

               Okrem toho, keďže podmienky, ktoré musia rôzne veterinárne zariadenia splniť, aby mohli byť zapísané do zoznamu, majú kontrolovať členské štáty, za vypracovávanie zoznamov by mali zodpovedať členské štáty, a nie Komisia.

               (5)

               Členské štáty by preto mali vypracovať a aktualizovať zoznamy dotknutých veterinárnych zariadení a sprístupniť ich ostatným členských štátom a verejnosti. S cieľom zosúladiť vzory týchto zoznamov a spôsob, akým Spoločenstvo dosiahne jednoduchý prístup k aktuálnym zoznamom, je potrebné komitologickým postupom stanoviť spoločné kritériá.

               (6)

               V záujme jasnosti a súladu predpisov Spoločenstva by sa tento nový postup mal uplatňovať aj v zootechnickej oblasti, a to najmä na plemenárske združenia schválené na účely vedenia alebo zakladania plemenných kníh v členských štátoch a na informácie, ktoré majú poskytovať členské štáty o pretekoch koní v súlade so smernicou Rady 90/428/EHS z 26. júna 1990 o obchode so zvieratami čeľade koňovitých equidae určenými na pretekanie a stanovenie podmienok na účasť na pretekoch (1).

               (7)

               Podobne ako v prípade predpisov, ktoré sa uplatňujú na obchod v rámci Spoločenstva, sa dovoz spermy, vajíčok a embryí právne upravuje takým spôsobom, že veterinárne zariadenia pôvodu v tretích krajinách majú spĺňať určité podmienky, aby sa riziká pre zdravie zvierat znížili na minimum. Preto by sa dovoz takéhoto zárodočného materiálu do Spoločenstva mal povoliť len zo staníc na odber alebo na skladovanie spermy a od tímov na odber alebo produkciu embryí, ktoré príslušné orgány dotknutej tretej krajiny úradne schválili na účely vývozu do Spoločenstva v súlade s požiadavkami Spoločenstva a prípadne aj na základe veterinárnych inšpekcií Spoločenstva.

               (8)

               Súčasné postupy zaraďovania veterinárnych zariadení do zoznamu a aktualizácie príslušných zoznamov sa odlišujú v závislosti od druhu zárodočného materiálu a dotknutých druhov, počnúc rozhodnutiami prijatými podľa komitologického postupu v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (2), až po jednoduchú konzultáciu s členskými štátmi.

               (9)

               Súčasná existencia rôznych postupov môže viesť k zmätku a neistote medzi správnymi úradníkmi v tretích krajinách, odvetvím poľnohospodárstva a obchodnými subjektmi. Keďže tretie krajiny majú kontrolovať podmienky, ktoré musia rôzne veterinárne zariadenia splniť, aby mohli byť uvedené v zozname veterinárnych zariadení schválených na účely vývozu do Spoločenstva v súlade s požiadavkami Spoločenstva, mal by sa súčasný právny rámec na schvaľovanie týchto zariadení zosúladiť a zjednodušiť, aby za zostavovanie a aktualizovanie týchto zoznamov boli zodpovedné tretie krajiny, a nie Komisia. Je dôležité zabezpečiť, aby nebola ovplyvnená úroveň veterinárnych záruk, ktoré poskytuje dotknutá tretia krajina. Opatrenia na zjednodušenie sa vykonávajú bez toho, aby bolo dotknuté právo Komisie prijať v prípade potreby bezpečnostné opatrenia.

               (10)

               Odlišné existujúce postupy by sa preto mali nahradiť postupom, podľa ktorého by sa dovoz do Spoločenstva povolil len z tretích krajín, v ktorých príslušné orgány vypracúvajú a aktualizujú zoznamy a oznamujú ich Komisii. Komisia by mala o týchto zoznamoch informovať členské štáty a sprístupniť ich verejnosti na informačné účely. V prípade obáv v súvislosti so zoznamami, ktoré oznámili tretie krajiny, sa prijmú bezpečnostné opatrenia v súlade so smernicou Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (3).

               (11)

               V záujme jasnosti a súladu právnych predpisov Spoločenstva by sa tento postup mal uplatňovať aj na orgány v tretích krajinách schválené na účely vedenia plemenných kníh v súlade s právnymi predpismi Spoločenstva v zootechnickej oblasti.

               (12)

               V smernici Rady 91/496/EHS z 15. júla 1991 stanovujúcej princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín (4), sa ustanovuje, že v prípade, ak sa zvieratá dovezené z tretích krajín umiestnia do karanténnej stanice na území Spoločenstva, táto karanténna stanica musí byť schválená a zoznam karanténnych staníc musí byť uverejnený v Úradnom vestníku Európskej únie. V záujme jasnosti a súladu predpisov Spoločenstva by sa zjednodušený postup mal uplatňovať aj na aktualizáciu zoznamu karanténnych staníc v členských štátoch.

               (13)

               Vo veterinárnej oblasti je za zostavovanie a aktualizovanie zoznamov schválených národných referenčných laboratórií a iných schválených laboratórií na základe informácií, ktoré poskytli členské štáty, zodpovedná Komisia.

               (14)

               V súlade s právnymi predpismi Spoločenstva sa zmeny a doplnenia týchto zoznamov uskutočňujú na základe žiadosti členského štátu a rozhodnutia prijatého podľa komitologického postupu v súlade s rozhodnutím 1999/468/ES, alebo ich uskutočňuje Rada na návrh Komisie.

               (15)

               Zmeny a doplnenia takýchto zoznamov sú však často výlučne formálneho charakteru, ako sú napríklad zmeny v kontaktných údajoch národných referenčných laboratórií alebo iných príslušných schválených laboratórií.

               (16)

               V súčasnej praxi sa uskutočňovali len pravidelné aktualizácie zoznamov týchto laboratórií s cieľom znížiť počet rozhodnutí Komisie, ktoré sa majú prijať. Táto prax však nezaručuje rýchlu aktualizáciu týchto zoznamov. Mohlo by to ohroziť právne postavenie národných referenčných laboratórií a iných schválených laboratórií.

               (17)

               Keďže členské štáty určujú národné referenčné laboratóriá a zabezpečujú všetky potrebné údaje a aktualizácie, za zostavovanie zoznamov takýchto laboratórií by mali byť zodpovedné členské štáty, a nie Komisia. Podobne by členské štáty mali byť zodpovedné aj za zostavovanie zoznamov iných schválených laboratórií.

               (18)

               Členské štáty by preto mali zostavovať a aktualizovať zoznamy národných referenčných laboratórií a iných dotknutých schválených laboratórií a sprístupňovať ich ostatným členským štátom a verejnosti. S cieľom zosúladiť vzor týchto zoznamov a spôsob, akým Spoločenstvo dosiahne jednoduchý prístup k aktuálnym zoznamom, by sa mali komitologickým postupom stanoviť spoločné kritériá.

               (19)

               Ak sa však zoznamy týkajú schválených laboratórií, ktoré sa nachádzajú v tretích krajinách, za zostavovanie a uverejňovanie zoznamov takýchto laboratórií by mala i naďalej byť zodpovedná Komisia.

               (20)

               S cieľom vyhnúť sa akémukoľvek narušeniu, pokiaľ ide o žiadosti o schválenie laboratórií, ktoré predkladajú členské štáty podľa rozhodnutia Rady 2000/258/ES z 20. marca 2000, ktorým sa určuje osobitný inštitút zodpovedný za stanovenie kritérií potrebných pre normalizáciu sérologických skúšok určených na sledovanie efektívnosti vakcín proti besnote (5), by sa v tejto smernici mali stanoviť prechodné opatrenia.

               (21)

               V článku 6 ods. 2 písm. a) smernice Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (6) sa ustanovuje, že hovädzí dobytok na chov a produkciu určený na obchod v rámci Spoločenstva musí pochádzať zo stáda, ktoré je úradne vyhlásené za stádo bez tuberkulózy, a v prípade zvierat starších ako šesť týždňov mal negatívnu reakciu na intradermálny tuberkulínový test vykonaný počas tridsiatich dní pred opustením stáda pôvodu. Vzhľadom na tradičné spôsoby chovu a predaja sa u niektorých členských štátov vyskytli ťažkosti pri dodržiavaní tohto testovania pred presunom. Preto je potrebné poskytnúť možnosť vykonania intradermálnych tuberkulínových testov aj na inom mieste, ako je podnik pôvodu, čo by sa malo stanoviť komitologickým postupom.

               (22)

               Okrem toho by sa určité prílohy k smernici 64/432/EHS, ktoré sú čisto technického charakteru, ako napr. tie, ktoré sa týkajú veterinárnych testov, zoznamu povinne nahlasovaných nákaz alebo zdravotných osvedčení, mali meniť a dopĺňať komitologickým postupom, aby bolo možné rýchlo zohľadniť najnovší vedecký pokrok. Prílohy, v ktorých sa ustanovujú podrobné podmienky, pokiaľ ide o štatút bez výskytu nákazy, ktoré môžu mať vplyv na obchod v rámci Spoločenstva, by mala meniť a dopĺňať výhradne Rada.

               (23)

               Od začiatku deväťdesiatych rokov nastal technologický a vedecký rozvoj v oblasti odberu a produkcie zárodočných materiálov. Smernica Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva (7), sa neaktualizovala a tak nezohľadňuje tento vývoj a nové normy OIE. Preto je vhodné uvedenú smernicu zmeniť a doplniť a zaviesť do jej rozsahu pôsobnosti ustanovenia týkajúce sa obchodu so zárodočným materiálom získaným z iných zvierat ako ovce, kozy, kone a ošípané a jeho dovozu. Ďalej by sa malo členským štátom umožniť, aby do stanovenia podrobných harmonizovaných pravidiel v tejto oblasti mohli uplatňovať vnútroštátne pravidlá. Podobne by sa malo členským štátom umožniť, aby uplatňovali vnútroštátne pravidlá, kým sa neustanovia podrobné harmonizované pravidlá týkajúce sa dovozu zvierat, na ktoré sa uvedená smernica vzťahuje.

               (24)

               Rada by mala v súlade s bodom 34 Medziinštitucionálnej dohody o lepšej tvorbe práva (8) vyzvať členské štáty, aby vo vlastnom záujme a v záujme Spoločenstva vypracovali a zverejnili tabuľky, ktoré budú čo najlepšie vyjadrovať vzájomný vzťah medzi touto smernicou a transpozičnými opatreniami.

               (25)

               Smernice Rady 64/432/EHS, 77/504/EHS (9), 88/407/EHS (10), 88/661/EHS (11), 89/361/EHS (12), 89/556/EHS (13), 90/426/EHS (14), 90/427/EHS (15), 90/428/EHS, 90/429/EHS (16), 90/539/EHS (17), 91/68/EHS (18), 91/496/EHS, 92/35/EHS (19), 92/65/EHS, 92/66/EHS (20), 92/119/EHS (21) a 94/28/ES (22), 2000/75/ES (23), rozhodnutie 2000/258/ES, smernice Rady 2001/89/ES (24), 2002/60/ES (25) a 2005/94/ES (26) by sa preto mali zodpovedajúcim spôsobom zmeniť a doplniť,

         PRIJALA TÚTO SMERNICU:
   Článok 1
   Zmeny a doplnenia smernice 64/432/EHS
   Smernica 64/432/EHS sa mení a dopĺňa takto:

               1.

               V článku 6 ods. 2 písm. a) sa prvý pododsek nahrádza takto:
               „pochádzať zo stáda hovädzieho dobytka úradne vyhláseného za stádo bez výskytu tuberkulózy a v prípade zvierat starších ako šesť týždňov musel reagovať negatívne na intradermálny tuberkulínový test, ktorý bol vykonaný v súlade s ustanoveniami prílohy B bodu 2.2 buď počas 30 dní pred opustením stáda pôvodu, alebo na určitom mieste a za podmienok, ktoré sa vymedzia v súlade s postupom uvedeným v článku 17.“

               2.

               Vkladá sa tento článok:
               „Článok 6a
               Členské štáty určia štátne ústavy, národné referenčné laboratóriá alebo úradne schválené ústavy zodpovedné za koordináciu noriem a diagnostických metód uvedených v prílohách A až D. Vedú ich aktuálne zoznamy a sprístupňujú ich ostatným členským štátom a verejnosti.
               Úlohy a zodpovednosti týchto štátnych ústavov, národných referenčných laboratórií a úradne schválených ústavov sú stanovené v prílohách B a C a v kapitole II prílohy D.
               Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 17 ods. 2.“

               3.

               V článku 11 sa odsek 3 nahrádza takto:
               „3.   Príslušný orgán vydá číslo schválenia každému schválenému stredisku zhromažďovania. Schválenie stredísk zhromažďovania sa môže obmedziť na určité druhy zvierat alebo na zvieratá na chov a na produkciu, alebo na zvieratá na zabitie.
               Príslušný orgán vypracuje a priebežne aktualizuje zoznam schválených stredísk zhromažďovania a ich čísel schválenia a sprístupní ho ostatným členským štátom a verejnosti.“

               4.

               Do článku 13 sa dopĺňajú tieto odseky:
               „5.   Členské štáty vypracujú a priebežne aktualizujú zoznam schválených predajcov a zaregistrovaných zariadení, ktoré predajcovia používajú v súvislosti s ich obchodnou činnosťou, a ich čísel schválení a tento zoznam sprístupnia ostatným členským štátom a verejnosti.
               6.   Podrobné pravidlá jednotného uplatňovania odseku 5 sa môžu prijať v súlade s postupom uvedeným v článku 17 ods. 2.“

               5.

               Článok 16 sa nahrádza takto:
               „Článok 16
               Prílohy A a D (kapitola I) mení a dopĺňa Rada, uznášajúc sa kvalifikovanou väčšinou na návrh Komisie, najmä pokiaľ ide o ich prispôsobenie vedecko-technickému rozvoju.
               Prílohy B, C, D (kapitola II), E a F mení a dopĺňa Komisia v súlade s postupom uvedeným v článku 17.“

               6.

               Príloha B sa mení a dopĺňa takto:

                           a)

                           Bod 4.1 sa nahrádza takto:
                           „4.1.   Úlohy a zodpovednosti
                           Štátne ústavy, národné referenčné laboratóriá alebo úradne schválené ústavy určené v súlade s článkom 6a sú zodpovedné za úradné testovanie tuberkulínov uvedených v odseku 2 alebo činidiel uvedených v odseku 3 vo svojich členských štátoch s cieľom zabezpečiť, aby každý z týchto tuberkulínov alebo činidiel bol vhodný v súvislosti s normami uvedenými v bode 2.1 a odseku 3.“;

                           b)

                           bod 4.2 sa vypúšťa.

               7.

               Príloha C sa mení a dopĺňa takto:

                           a)

                           V bode 4.1 sa úvodná veta nahrádza takto:
                           „Národné referenčné laboratóriá určené v súlade s článkom 6a zodpovedajú za:“;

                           b)

                           bod 4.2 sa vypúšťa.

               8.

               V prílohe D kapitole II.A sa body 2 a 3 nahrádzajú takto:

                           „2.

                           Štátne ústavy, národné referenčné laboratóriá alebo úradne schválené ústavy určené v súlade s článkom 6a na koordináciu noriem a diagnostických metód testov na enzootickú leukózu hovädzieho dobytka musia zodpovedať za kalibrovanie štandardného antigénu používaného v laboratóriu vzhľadom na úradne uznané štandardné sérum ES (sérum EI), ktoré dodáva Národný veterinárny ústav Technickej univerzity v Dánsku.

                           3.

                           Štandardné antigény používané v laboratóriu sa musia aspoň raz za rok predložiť štátnym ústavom, národným referenčným laboratóriám alebo úradne schváleným ústavom určeným v súlade s článkom 6a na testovanie vzhľadom na úradne uznané štandardné sérum ES. Okrem takejto štandardizácie sa používaný antigén môže kalibrovať v súlade s metódou opísanou v časti B.“

         Článok 2
   Zmeny a doplnenia smernice 77/504/EHS
   Do smernice 77/504/EHS sa vkladá tento článok:

      „Článok 4a
      1.   Členské štáty vypracujú a priebežne aktualizujú zoznam subjektov uvedených v článku 1 písm. b) prvej zarážke, ktoré sú úradne uznané na účely vedenia alebo zakladania plemenných kníh a sprístupnia ho ostatným členským štátom a verejnosti.
      2.   Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 8 ods. 2.“

   Článok 3
   Zmeny a doplnenia smernice 88/407/EHS
   Smernica 88/407/EHS sa mení a dopĺňa takto:

               1.

               V článku 5 sa odsek 2 nahrádza takto:
               „2.   Všetky stanice na odber alebo na skladovanie spermy sa registrujú a každej stanici sa pridelí veterinárne registračné číslo. Každý členský štát vypracuje a aktualizuje zoznam staníc na odber alebo na skladovanie spermy a ich veterinárnych registračných čísel a sprístupní ho ostatným členským štátom a verejnosti.
               3.   Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 18 ods. 2.“

               2.

               Článok 9 sa nahrádza takto:
               „Článok 9
               1.   Členské štáty povolia dovoz spermy len v prípade, ak je odoslaná zo stanice na odber alebo skladovanie spermy, ktorá sa nachádza v jednej z tretích krajín zapísaných do zoznamu uvedeného v článku 8 a za ktorú sa príslušný orgán dotknutej tretej krajiny môže zaručiť, že sú splnené tieto podmienky:

                           a)

                           spĺňa podmienky:

                                       i)

                                       na schválenie staníc na odber alebo skladovanie spermy stanovené v prílohe A kapitole I;

                                       ii)

                                       týkajúce sa dozoru nad takýmito stanicami stanovené v kapitole II uvedenej prílohy;

                           b)

                           príslušný orgán tretej krajiny ju úradne schválil na účely vývozu do Spoločenstva;

                           c)

                           je pod dohľadom veterinárneho lekára stanice;

                           d)

                           najmenej dvakrát do roka je predmetom inšpekcií úradného veterinárneho lekára tretej krajiny.

                     2.   Zoznam staníc na odber alebo skladovanie spermy, ktoré príslušný orgán tretej krajiny zapísanej do zoznamu uvedeného v článku 8 schválil v súlade s podmienkami stanovenými v odseku 1 tohto článku a z ktorých možno zasielať spermu do Spoločenstva, sa oznámi Komisii.
               Príslušný orgán tretej krajiny musí stanici na odber alebo skladovanie spermy schválenie bezodkladne pozastaviť alebo odobrať v prípade, ak stanica už nespĺňa podmienky stanovené v odseku 1, a musí o tom bezodkladne informovať Komisiu.
               Komisia poskytne členským štátom všetky nové a aktualizované zoznamy, ktoré dostane od príslušného orgánu tretej krajiny v súlade s týmto odsekom a na informačné účely ich sprístupní verejnosti.
               3.   Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 18 ods. 2.“

               3.

               Článok 12 sa nahrádza takto:
               „Článok 12
               Pravidlá stanovené v smernici 97/78/ES sa uplatňujú najmä na organizáciu kontrol, ktoré majú vykonávať členské štáty, a na opatrenia na ne nadväzujúce, ako aj na bezpečnostné opatrenia, ktoré sa majú uplatňovať v súlade s postupom uvedeným v článku 22 uvedenej smernice.“

         Článok 4
   Zmeny a doplnenia smernice 88/661/EHS
   Smernica 88/661/EHS sa mení a dopĺňa takto:

               1.

               Vkladá sa tento článok:
               „Článok 4a
               Členské štáty vypracujú a priebežne aktualizujú zoznam subjektov uvedených v článku 1 písm. c) prvej zarážke a sprístupnia ho ostatným členským štátom a verejnosti.
               Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 11 ods. 2.“

               2.

               Vkladá sa tento článok:
               „Článok 7a
               Členské štáty vypracujú a priebežne aktualizujú zoznam subjektov uvedených v článku 1 písm. d) prvej zarážke a sprístupnia ho ostatným členským štátom a verejnosti.
               Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 11 ods. 2.“

         Článok 5
   Zmeny a doplnenia smernice 89/361/EHS
   Článok 5 smernice 89/361/EHS sa nahrádza takto:

      „Článok 5
      Členské štáty vypracujú a priebežne aktualizujú zoznam subjektov uvedených v článku 2 písm. b) prvej zarážke, ktoré sú úradne schválené na účely vedenia alebo zakladania plemenných kníh a ktoré spĺňajú kritériá stanovené v súlade s článkom 4 prvou zarážkou a sprístupnia ho ostatným členským štátom a verejnosti.
      Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 8.“

   Článok 6
   Zmeny a doplnenia smernice 89/556/EHS
   Smernica 89/556/EHS sa mení a dopĺňa takto:

               1.

               V článku 5 ods. 2 sa prvý pododsek nahrádza takto:
               „2.   Príslušný orgán každého dotknutého členského štátu zaregistruje tímy pre odber embryí a každému tímu udelí veterinárne registračné číslo.
               Každý členský štát vypracuje a priebežne aktualizuje zoznam tímov pre odber embryí a ich veterinárnych registračných čísel a sprístupní ho ostatným členským štátom a verejnosti.“

               2.

               Článok 8 sa nahrádza takto:
               „Článok 8
               1.   Členské štáty povolia dovoz embryí len v prípade, ak ich zaslal tím pre odber alebo produkciu embryí, ktorý sa nachádza v jednej z tretích krajín zapísaných do zoznamu uvedeného v článku 7 a za ktorý sa príslušný orgán dotknutej tretej krajiny môže zaručiť, že sú splnené tieto podmienky:

                           a)

                           spĺňa podmienky:

                                       i)

                                       na schválenie tímov pre odber embryí a tímov pre produkciu embryí stanovené v prílohe A kapitole I;

                                       ii)

                                       týkajúce sa odberu, spracovania, uskladnenia a prepravy embryí takýmito tímami stanovené v kapitole II uvedenej prílohy;

                           b)

                           príslušný orgán tretej krajiny ho úradne schválil na účely vývozu do Spoločenstva;

                           c)

                           najmenej dvakrát do roka je predmetom inšpekcií úradného veterinára tretej krajiny.

                     2.   Zoznam tímov pre odber alebo produkciu embryí, ktoré príslušný orgán tretej krajiny zapísanej do zoznamu uvedeného v článku 7 schválil v súlade s podmienkami stanovenými v odseku 1 tohto článku a ktoré môžu odosielať embryá do Spoločenstva, sa oznámi Komisii.
               Príslušný orgán tretej krajiny musí tímu pre odber alebo produkciu embryí schválenie bezodkladne pozastaviť alebo odobrať v prípade, ak tím už nespĺňa podmienky stanovené v odseku 1 a musí o tom bezodkladne informovať Komisiu.
               Komisia poskytne členským štátom všetky nové a aktualizované zoznamy, ktoré dostane od príslušného orgánu dotknutej tretej krajiny v súlade s týmto odsekom a na informačné účely ich sprístupní verejnosti.
               3.   Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 18 ods. 2.“

               3.

               Článok 11 sa nahrádza takto:
               „Článok 11
               Pravidlá stanovené v smernici 97/78/ES sa uplatňujú najmä na organizáciu kontrol, ktoré majú vykonávať členské štáty, a na opatrenia na ne nadväzujúce, ako aj na bezpečnostné opatrenia, ktoré sa majú uplatňovať v súlade s postupom uvedeným v článku 22 uvedenej smernice.“

         Článok 7
   Zmeny a doplnenia smernice 90/426/EHS
   V článku 7 smernice 90/426/EHS sa odsek 1 nahrádza takto:

      „1.   Zvieratá čeľade koňovité sa musia čo najskôr prepraviť z podniku pôvodu, a to buď priamo na miesto určenia alebo cez schválený trh alebo stredisko zhromažďovania, ako je vymedzené v článku 2 ods. 2 písm. o) smernice 64/432/EHS, vo vozidlách alebo kontajneroch, ktoré sa pravidelne čistia a dezinfikujú dezinfekčným prostriedkom v intervaloch, ktoré určia expedujúce členské štáty. Vozidlá majú byť navrhnuté tak, aby sa výkaly zvierat, ich podstielka alebo krmivo nevytrácali počas prepravy z vozidla. Preprava sa musí uskutočniť takým spôsobom, aby sa zdravie a pohoda zvierat účinne chránila.“

   Článok 8
   Zmeny a doplnenia smernice 90/427/EHS
   Článok 5 smernice 90/427/EHS sa nahrádza takto:

      „Článok 5
      Členské štáty vypracujú a priebežne aktualizujú zoznam subjektov uvedených v článku 2 písm. c) prvej zarážke, ktoré vedú alebo zakladajú plemenné knihy a ktoré sú schválené alebo uznané na základe kritérií stanovených v súlade s článkom 4 ods. 2 písm. a), a sprístupnia ho ostatným členským štátom a verejnosti.
      Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 10.“

   Článok 9
   Zmeny a doplnenia smernice 90/428/EHS
   V článku 4 smernice 90/428/EHS sa odsek 2 nahrádza takto:

      „2.   Avšak,

                  —

                  povinnosti uvedené v článku 3 neovplyvnia organizáciu:

                              a)

                              pretekov vyhradených pre equidae registrované v špecifickej plemennej knihe na účely umožnenia šľachtenia plemena;

                              b)

                              regionálnych pretekov určených na selekciu equidae;

                              c)

                              historických alebo tradičných podujatí.

                        Členské štáty, ktoré plánujú využiť tieto možnosti, vopred o tomto úmysle a jeho dôvodoch informujú ostatné členské štáty a verejnosť,

                  —

                  na každé preteky alebo druh pretekov sú členské štáty oprávnené rezervovať si prostredníctvom orgánov úradne schválených alebo uznaných na tento účel isté percento z peňažných cien alebo ziskov uvedených v odseku 1 písm. c) na ochranu, rozvoj a skvalitnenie plemenitby.
                  Toto percento nesmie od roku 1993 prekročiť 20 %.
                  Kritériá na rozdelenie týchto prostriedkov v dotknutom členskom štáte sa oznámia ostatným členským štátom a verejnosti.“

   Článok 10
   Zmeny a doplnenia smernice 90/429/EHS
   Smernica 90/429/EHS sa mení a dopĺňa takto:

               1.

               V článku 5 sa odsek 2 nahrádza takto:
               „2.   Všetky inseminačné stanice sa zaregistrujú a každej sa pridelí veterinárne registračné číslo.
               Každý členský štát vypracuje a priebežne aktualizuje zoznam inseminačných staníc a ich veterinárnych registračných čísel a sprístupní ho ostatným členským štátom a verejnosti.“

               2.

               Článok 8 sa nahrádza takto:
               „Článok 8
               1.   Členské štáty povolia dovoz spermy len v prípade, ak je odoslaná z inseminačnej stanice, ktorá sa nachádza v jednej z tretích krajín zapísaných do zoznamu uvedeného v článku 7 a za ktorú sa príslušný orgán dotknutej tretej krajiny môže zaručiť, že sú splnené tieto podmienky:

                           a)

                           spĺňa podmienky:

                                       i)

                                       na schválenie inseminačných staníc stanovené v prílohe A kapitole I;

                                       ii)

                                       týkajúce sa dohľadu nad takýmito stanicami stanovené v kapitole II uvedenej prílohy;

                           b)

                           príslušný orgán tretej krajiny ju úradne schválil na účely vývozu do Spoločenstva;

                           c)

                           je pod dohľadom veterinárneho lekára stanice;

                           d)

                           najmenej dvakrát do roka je predmetom inšpekcií úradného veterinárneho lekára tretej krajiny.

                     2.   Zoznam inseminačných staníc, ktoré príslušný orgán tretej krajiny zapísanej do zoznamu uvedeného v článku 7 schválil v súlade s podmienkami stanovenými v odseku 1 tohto článku a z ktorých možno odosielať spermu do Spoločenstva, sa oznámi Komisii.
               Schválenie musí príslušný orgán tretej krajiny inseminačnej stanici bezodkladne pozastaviť alebo odobrať v prípade, ak už nespĺňa podmienky stanovené v odseku 1, a musí o tom bezodkladne informovať Komisiu.
               Komisia poskytne členským štátom všetky nové a aktualizované zoznamy, ktoré dostane od príslušného orgánu dotknutej tretej krajiny v súlade s týmto odsekom a na informačné účely ich sprístupní verejnosti.
               3.   Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 18 ods. 2.“

               3.

               V článku 15 sa odsek 2 nahrádza takto:
               „2.   Pravidlá stanovené v smernici 97/78/ES sa uplatňujú najmä na organizáciu kontrol, ktoré majú vykonávať členské štáty, a na opatrenia na ne nadväzujúce, ako aj na bezpečnostné opatrenia, ktoré sa majú uplatňovať v súlade s postupom uvedeným v článku 22 uvedenej smernice.“

         Článok 11
   Zmeny a doplnenia smernice 90/539/EHS
   Smernica 90/539/EHS sa mení a dopĺňa takto:

               1.

               Článok 4 sa nahrádza takto:
               „Článok 4
               Každý členský štát určí národné referenčné laboratórium zodpovedné za koordináciu diagnostických metód stanovených v tejto smernici a ich používanie schválenými laboratóriami na jeho území.
               Každý členský štát sprístupní údaje o svojom národnom referenčnom laboratóriu a všetky následné zmeny ostatným členským štátom a verejnosti.
               Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 32 ods. 2.“

               2.

               Vkladá sa tento článok:
               „Článok 6a
               Každý členský štát vypracuje a priebežne aktualizuje zoznam zariadení schválených v súlade s článkom 6 bodom 1 písm. a) a ich rozlišovacích čísel a sprístupní ho ostatným členským štátom a verejnosti.
               Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 32.“

               3.

               Príloha I sa mení a dopĺňa takto:

                           i)

                           bod 1 sa vypúšťa;

                           ii)

                           bod 2 sa nahrádza takto:

                                       „2.

                                       Národné referenčné laboratóriá pre vtáčie nákazy určené v súlade s článkom 4 sú v každom členskom štáte zodpovedné za koordináciu diagnostických metód stanovených v tejto smernici. Na tento účel:

                                                   a)

                                                   môžu poskytovať schváleným laboratóriám činidlá potrebné na diagnostické testovanie;

                                                   b)

                                                   sledujú kvalitu činidiel, ktoré používajú laboratóriá schválené na účely vykonávania diagnostických testov stanovených v tejto smernici;

                                                   c)

                                                   pravidelne organizujú porovnávacie testy.“

         Článok 12
   Zmeny a doplnenia smernice 91/68/EHS
   Smernica 91/68/EHS sa mení a dopĺňa takto:

               1.

               V článku 8a sa odsek 3 nahrádza takto:
               „3.   Príslušný orgán vydá každému schválenému zbernému stredisku číslo schválenia. Schválenie sa môže obmedziť na jeden alebo viac druhov zvierat, na ktoré sa vzťahuje táto smernica, alebo na zvieratá na chov alebo výkrm, alebo na zvieratá určené na zabitie.
               Príslušný orgán vypracuje a priebežne aktualizuje zoznam schválených zberných stredísk a ich jedinečných čísel schválenia a sprístupní ho ostatným členským štátom a verejnosti.“

               2.

               Do článku 8b sa dopĺňa tento odsek:
               „5.   Členské štáty vypracujú a priebežne aktualizujú zoznam schválených predajcov a zaregistrovaných prevádzkových priestorov, ktoré predajcovia používajú v súvislosti s ich obchodnou činnosťou, a ich čísel povolenia a sprístupnia tento zoznam ostatným členským štátom a verejnosti.
               Podrobné pravidlá jednotného uplatňovania tohto odseku sa môžu prijať v súlade s postupom uvedeným v článku 15 ods. 2.“

         Článok 13
   Zmeny a doplnenia smernice 91/496/EHS
   V článku 10 smernice 91/496/EHS sa odsek 4 nahrádza takto:

                  „4.

                              a)

                              Pri schvaľovaní a následnej aktualizácii zoznamu staníc karantény uvedených v odseku 1 prvej zarážke sa musí dodržiavať postup ustanovený v článku 22. Komisia uverejní zoznam týchto staníc karantény a jeho následné aktualizácie v Úradnom vestníku Európskej únie.

                              b)

                              Členské štáty schvália stanice karantény uvedené v odseku 1 druhej zarážke a v odseku 2 prvej zarážke, ktoré spĺňajú podmienky ustanovené v prílohe B, a každej stanici sa pridelí číslo schválenia. Každý členský štát vypracuje a priebežne aktualizuje zoznam schválených staníc karantény a ich čísel schválenia a sprístupní ho ostatným členským štátom a verejnosti. Stanice karantény sú predmetom prehliadok ustanovených v článku 19.
                              Podrobné pravidlá jednotného uplatňovania tohto pododseku sa môžu prijať v súlade s postupom uvedeným v článku 22.“

   Článok 14
   Zmeny a doplnenia smernice 92/35/EHS
   Smernica 92/35/EHS sa mení a dopĺňa takto:

               1.

               Článok 14 sa nahrádza takto:
               „Článok 14
               1.   Členské štáty určia národné laboratórium na vykonávanie laboratórnych skúšok stanovených v tejto smernici a údaje o tomto laboratóriu a všetky následné zmeny sprístupnia ostatným členským štátom a verejnosti.
               Podrobné pravidlá jednotného uplatňovania tohto odseku sa môžu prijať v súlade s postupom uvedeným v článku 19.
               2.   Funkcie a povinnosti národných laboratórií určených v súlade s odsekom 1 sú stanovené v prílohe I.
               3.   Národné laboratóriá určené v súlade s odsekom 1 spolupracujú s referenčným laboratóriom Spoločenstva uvedeným v článku 15.“

               2.

               V prílohe I sa vypúšťa časť A.

         Článok 15
   Zmeny a doplnenia smernice 92/65/EHS
   Smernica 92/65/EHS sa mení a dopĺňa takto:

               1.

               Článok 11 sa nahrádza takto:
               „Článok 11
               1.   Členské štáty zabezpečia, aby bez toho, aby boli dotknuté rozhodnutia, ktoré sa majú prijať pri vykonávaní článkov 21 a 23, boli predmetom obchodu iba sperma, vajíčka a embryá, ktoré spĺňajú podmienky ustanovené v odsekoch 2, 3, 4 a 5.
               2.   Sperma oviec, kôz a koní sa musí bez toho, aby boli dotknuté akékoľvek kritériá, ktoré sa musia splniť na zápis koní do plemennej knihy, pri určitých špecifických plemenách:

                           —

                           odoberať, ošetrovať a uskladňovať na účely umelého oplodnenia v stanici, ktorá je zo zdravotného hľadiska schválená v súlade s prílohou D kapitolou I, alebo, v prípade oviec a kôz odchylne od uvedeného v podniku, ktorý spĺňa požiadavky smernice 91/68/EHS,

                           —

                           odoberať zvieratám, ktoré spĺňajú podmienky stanovené v prílohe D kapitole II,

                           —

                           odoberať, ošetrovať, uchovávať, skladovať a prepravovať v súlade s prílohou D kapitolou III,

                           —

                           počas prepravy do iného členského štátu ju musí sprevádzať veterinárne osvedčenie, ktoré zodpovedá vzoru, ktorý sa určí v súlade s postupom uvedeným v článku 26.

                     3.   Vajíčka a embryá oviec, kôz, koní a ošípaných sa musia:

                           —

                           odoberať od darcovských samíc, ktoré spĺňajú podmienky ustanovené v prílohe D kapitole IV, tímom na odber, alebo ich musí vytvoriť tím na produkciu, ktorý schválil príslušný orgán členského štátu a spĺňa podmienky, ktoré sa v súlade s postupom uvedeným v článku 26 stanovia v prílohe D kapitole I,

                           —

                           odoberať, ošetrovať a uchovávať vo vhodnom laboratóriu a skladovať a prepravovať v súlade s prílohou D kapitolou III;

                           —

                           počas prepravy do iného členského štátu ich musí sprevádzať veterinárne osvedčenie, ktoré zodpovedá vzoru, ktorý sa určí v súlade s postupom uvedeným v článku 26.

                     Sperma použitá na oplodnenie darcovských samíc musí v prípade oviec, kôz a koní spĺňať ustanovenia odseku 2 a v prípade ošípaných ustanovenia smernice 90/429/EHS.
               V súlade s postupom uvedeným v článku 26 možno určiť akékoľvek ďalšie záruky.
               4.   Príslušný orgán dotknutého členského štátu zaregistruje schválené stanice uvedené v odseku 2 prvej zarážke a schválené tímy uvedené v odseku 3 prvej zarážke a každej stanici a tímu pridelí veterinárne registračné číslo.
               Každý členský štát vypracuje a priebežne aktualizuje zoznam týchto schválených staníc a tímov a ich veterinárnych registračných čísel a sprístupní ho ostatným členským štátom a verejnosti.
               Podrobné pravidlá jednotného uplatňovania tohto odseku sa môžu prijať v súlade s postupom uvedeným v článku 26.
               5.   Veterinárne požiadavky a vzor veterinárnych osvedčení, ktoré sú uplatniteľné na spermu, vajíčka a embryá druhov, ktoré sa neuvádzajú v odsekoch 2 a 3, sa stanovia v súlade s postupom uvedeným v článku 26.
               Kým sa nestanovia veterinárne požiadavky a vzor veterinárnych osvedčení na účely obchodovania s takouto spermou a takýmito vajíčkami a embryami, naďalej sa uplatňujú vnútroštátne pravidlá.“

               2.

               V článku 13 ods. 2 sa písmeno d) nahrádza takto:

                           „d)

                           Príslušný orgán zaregistruje všetky schválené orgány, ústavy a strediská a vydá im číslo schválenia.
                           Každý členský štát vypracuje a priebežne aktualizuje zoznam schválených orgánov, ústavov a stredísk a ich čísel schválenia a sprístupní ho ostatným členským štátom a verejnosti.
                           Podrobné pravidlá jednotného uplatňovania tohto písmena sa môžu prijať v súlade s postupom uvedeným v článku 26.“

               3.

               V článku 17 sa odseky 2 a 3 nahrádzajú takto:
               „2.   Do Spoločenstva sa môžu dovážať iba zvieratá, sperma, vajíčka a embryá uvedené v článku 1, ktoré spĺňajú tieto podmienky:

                           a)

                           musia pochádzať z tretej krajiny, ktorá je na zozname vytvorenom v súlade s odsekom 3 písm. a);

                           b)

                           musí ich sprevádzať veterinárne osvedčenie zodpovedajúce vzoru, ktorý sa vypracuje v súlade s postupom uvedeným v článku 26, podpísané príslušným orgánom vyvážajúcej krajiny a potvrdzujúce, že:

                                       i)

                                       zvieratá:

                                                   —

                                                   spĺňajú dodatočné podmienky alebo poskytujú rovnocenné záruky uvedené v odseku 4 a

                                                   —

                                                   pochádzajú zo schválených stredísk, orgánov alebo ústavov, ktoré poskytujú záruky aspoň rovnocenné zárukám v prílohe C;

                                       ii)

                                       sperma, vajíčka a embryá pochádzajú zo schválených staníc na odber a skladovanie alebo od tímov na odber a produkciu, ktoré poskytujú záruky aspoň rovnocenné tým, ktoré sa v súlade s postupom uvedeným v článku 26 stanovia v prílohe D kapitole I.

                     Kým sa nestanovia zoznamy tretích krajín, schválené zariadenia uvedené v písmene b), veterinárne požiadavky a vzory veterinárnych osvedčení uvedené v písmenách a) a b), naďalej sa uplatňujú vnútroštátne pravidlá, pod podmienkou, že nie sú výhodnejšie ako tie, ktoré sú ustanovené v kapitole II.
               3.   Stanoví sa:

                           a)

                           v súlade s postupom uvedeným v článku 26 zoznam tretích krajín alebo častí tretích krajín, ktoré môžu členským štátom a Komisii poskytnúť v súvislosti so zvieratami, spermou, vajíčkami a embryami záruky rovnocenné zárukám stanoveným v kapitole II;

                           b)

                           v súlade s týmto písmenom zoznam schválených staníc alebo tímov, ako sa uvádza v článku 11 odseku 2 prvej zarážke a v odseku 3 prvej zarážke, ktoré sa nachádzajú v jednej z tretích krajín zapísaných do zoznamu uvedeného v písmene a) tohto odseku a za ktoré môže príslušný orgán poskytnúť záruky stanovené v článku 11 ods. 2 a 3.
                           Zoznam schválených staníc a tímov uvedený v prvom pododseku a ich veterinárnych registračných čísel sa oznámi Komisii.
                           Príslušný orgán tretej krajiny musí staniciam alebo tímom bezodkladne pozastaviť alebo zrušiť schválenie, ak už nespĺňajú podmienky uvedené v článku 11 ods. 2 a 3 a bezodkladne o tom musí informovať Komisiu.
                           Komisia poskytne členským štátom všetky nové a aktualizované zoznamy, ktoré dostane od príslušného orgánu tretej krajiny v súlade s druhým a tretím pododsekom a na informačné účely ich sprístupní verejnosti.
                           Podrobné pravidlá jednotného uplatňovania tohto písmena sa môžu prijať v súlade s postupom uvedeným v článku 26;

                           c)

                           v súlade s postupom uvedeným v článku 26 špecifické veterinárne požiadavky, najmä na ochranu Spoločenstva pred určitými exotickým nákazami, alebo záruky rovnocenné zárukám, ktoré sú stanovené v tejto smernici.
                           Špecifické požiadavky a rovnocenné záruky stanovené pre tretie krajiny nesmú byť výhodnejšie ako záruky stanovené v kapitole II.“

               4.

               V článku 20 sa prvý odsek nahrádza takto:
               „Pravidlá stanovené v smernici 97/78/ES sa uplatňujú najmä na organizáciu kontrol, ktoré majú vykonávať členské štáty, a na opatrenia na ne nadväzujúce, ako aj na bezpečnostné opatrenia, ktoré sa majú uplatňovať v súlade s postupom uvedeným v článku 22 uvedenej smernice.“

         Článok 16
   Zmeny a doplnenia smernice 92/66/EHS
   Smernica 92/66/EHS sa mení a dopĺňa takto:

               1.

               Článok 14 sa mení a dopĺňa takto:

                           a)

                           odsek 2 sa nahrádza takto:
                           „2.   Národné laboratóriá uvedené v odseku 1 sú zodpovedné za koordináciu noriem a diagnostických metód, používanie činidiel a testovanie vakcín.“;

                           b)

                           v odseku 3 sa úvodná veta nahrádza takto:
                           „3.   Národné laboratóriá uvedené v odseku 1 sú zodpovedné za koordináciu noriem a diagnostických metód stanovených pre každé laboratórium na diagnostikovanie pseudomoru hydiny v členskom štáte. Na tento účel:“;

                           c)

                           odsek 4 sa nahrádza takto:
                           „4.   Národné laboratóriá uvedené v odseku 1 spolupracujú s referenčným laboratóriom Spoločenstva uvedeným v článku 15.
                           5.   Členské štáty vedú aktualizované zoznamy národných laboratórií alebo inštitútov uvedených v odseku 1 a sprístupnia ich ostatným členským štátom a verejnosti.
                           Podrobné pravidlá jednotného uplatňovania tohto odseku sa môžu prijať v súlade s postupom uvedeným v článku 25 ods. 2.“

               2.

               Príloha IV sa vypúšťa.

         Článok 17
   Zmeny a doplnenia smernice 92/119/EHS
   Smernica 92/119/EHS sa mení a dopĺňa takto:

               1.

               V článku 17 sa odsek 5 nahrádza takto:
               „5.   Členské štáty vedú aktualizované zoznamy národných laboratórií uvedených v odseku 1 a sprístupnia ich ostatným členským štátom a verejnosti.“

               2.

               V prílohe II sa vypúšťa bod 5.

         Článok 18
   Zmeny a doplnenia smernice 94/28/ES
   Smernica 94/28/ES sa mení a dopĺňa takto:

               1.

               Článok 3 sa mení a dopĺňa takto:

                           a)

                           odsek 1 sa nahrádza takto:
                           „1.   Zoznam subjektov pre dotknuté druhy a/alebo plemená, ktoré príslušný orgán tretej krajiny schválil na účely tejto smernice, sa oznámi Komisii.
                           Príslušný orgán tretej krajiny musí subjektu bezodkladne pozastaviť alebo zrušiť schválenie, ak už nespĺňa podmienky uvedené v článku 3 ods. 2 písm. b), a bezodkladne o tom musí informovať Komisiu.
                           Komisia poskytne členským štátom všetky nové a aktualizované zoznamy, ktoré dostane od príslušného orgánu dotknutej tretej krajiny v súlade s druhým pododsekom a na informačné účely ich sprístupní verejnosti.“;

                           b)

                           v odseku 2 sa vypúšťa písmeno a);

                           c)

                           odsek 3 sa vypúšťa.

               2.

               V článku 10 sa dopĺňa tento odsek:
               „Ak si to vyžaduje akékoľvek závažné porušenie ustanovení uvedených v článku 3 ods. 2 písm. b), najmä na základe zistení z kontrol na mieste uvedených v prvom odseku tohto článku, môžu sa prijať opatrenia na pozastavenie dovozu zvierat, spermy, vajíčok a embryí uvedených v článku 1 ods. 1 v súlade s postupom uvedeným v článku 12.“

         Článok 19
   Zmeny a doplnenia smernice 2000/75/ES
   Smernica 2000/75/ES sa mení a dopĺňa takto:

               1.

               Článok 15 sa nahrádza takto:
               „Článok 15
               1.   Členské štáty určia národné laboratórium zodpovedné za vykonávanie laboratórnych testov ustanovených v tejto smernici a údaje o tomto laboratóriu a všetky následné zmeny sprístupnia ostatným členským štátom a verejnosti.
               Podrobné pravidlá jednotného uplatňovania tohto odseku sa môžu prijať v súlade s postupom uvedeným v článku 20 ods. 2.
               2.   Úlohy národných laboratórií určených v súlade s odsekom 1 sú uvedené v prílohe I.
               3.   Národné laboratóriá určené v súlade s odsekom 1 tohto článku spolupracujú s referenčným laboratóriom Spoločenstva uvedeným v článku 16.“

               2.

               V prílohe I sa vypúšťa oddiel A.

         Článok 20
   Zmeny a doplnenia rozhodnutia 2000/258/ES
   Rozhodnutie 2000/258/ES sa mení a dopĺňa takto:

               1.

               Článok 3 sa nahrádza takto:
               „Článok 3
               1.   Na základe priaznivého výsledku posúdenia laboratória žiadajúceho o schválenie v členskom štáte zdokumentovaného laboratóriom AFSSA v Nancy, môže príslušný orgán členského štátu povoliť, aby laboratórium žiadajúce o schválenie vykonávalo sérologické skúšky na sledovanie efektívnosti vakcín proti besnote.
               Členské štáty vypracujú a priebežne aktualizujú zoznam laboratórií, ktoré schválili, a sprístupnia ho ostatným členským štátom a verejnosti.
               2.   Na základe priaznivého výsledku posúdenia laboratória žiadajúceho o schválenie v tretej krajine zdokumentovaného laboratóriom AFSSA v Nancy a na základe žiadosti o schválenie od príslušného orgánu tretej krajiny pôvodu laboratória žiadajúceho o schválenie sa takémuto laboratóriu v súlade s postupom uvedeným v článku 5 ods. 2 povolí vykonávať sérologické skúšky na sledovanie efektívnosti vakcín proti besnote.
               3.   Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 5 ods. 2.“

               2.

               Vkladá sa tento článok:
               „Článok 5a
               Žiadosti o schválenie laboratórií, ktoré predložia členské štáty pred 1. januárom 2010 v súlade s článkom 3 a prílohou II, sa naďalej upravujú týmto rozhodnutím v jeho znení pred 3. septembrom 2008.“

               3.

               Prílohy I a II sa nahrádzajú textom v prílohe k tejto smernici.

         Článok 21
   Zmeny a doplnenia smernice 2001/89/ES
   Smernica 2001/89/ES sa mení a dopĺňa takto:

               1.

               V článku 17 ods. 1 sa písmeno b) nahrádza takto:

                           „b)

                           za koordináciu noriem a diagnostických metód v každom členskom štáte zodpovedalo národné laboratórium v súlade s ustanoveniami prílohy III.
                           Členské štáty sprístupnia údaje o svojom národnom laboratóriu a akékoľvek následné zmeny ostatným členským štátom a verejnosti spôsobom, ktorý sa môže stanoviť v súlade s postupom uvedeným v článku 26 ods. 2.“

               2.

               Príloha III sa mení a dopĺňa takto:

                           a)

                           názov sa nahrádza takto:
                           „Povinnosti národných laboratórií pre klasický mor ošípaných“;

                           b)

                           bod 1 sa vypúšťa.

         Článok 22
   Zmeny a doplnenia smernice 2002/60/ES
   Smernica 2002/60/ES sa mení a dopĺňa takto:

               1.

               V článku 18 ods. 1 sa písmeno b) nahrádza takto:

                           „b)

                           za koordináciu noriem a diagnostických metód v každom členskom štáte zodpovedá v súlade s prílohou IV národné laboratórium.
                           Členské štáty sprístupnia údaje o svojom národnom laboratóriu a akékoľvek následné zmeny ostatným členským štátom a verejnosti spôsobom, ktorý sa môže stanoviť v súlade s postupom uvedeným v článku 23 ods. 2.“

               2.

               Príloha IV sa mení a dopĺňa takto:

                           a)

                           názov sa nahrádza takto:
                           „Povinnosti národných laboratórií pre africký mor ošípaných“;

                           b)

                           bod 1 sa vypúšťa.

         Článok 23
   Zmeny a doplnenia smernice 2005/94/ES
   V článku 51 smernice 2005/94/ES sa odsek 2 nahrádza takto:

      „2.   Členské štáty určia národné referenčné laboratórium a sprístupnia údaje o ňom a akékoľvek následné zmeny ostatným členským štátom a verejnosti spôsobom, ktorý sa môže stanoviť v súlade s postupom uvedeným v článku 64 ods. 2.“

   Článok 24
   Transpozícia
   1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. januára 2010. Znenie týchto ustanovení bezodkladne oznámia Komisii.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 25
   Nadobudnutie účinnosti
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 26
   Adresáti
   Táto smernica je určená členským štátom.

      V Bruseli 15. júla 2008

            Za Radu

            predseda

         M. BARNIER

      (1)  Ú. v. ES L 224, 18.8.1990, s. 60.

      (2)  Ú. v. ES L 184, 17.7.1999, s. 23. Rozhodnutie zmenené a doplnené rozhodnutím 2006/512/ES (Ú. v. EÚ L 200, 22.7.2006, s. 11).

      (3)  Ú. v. ES L 24, 30.1.1998, s. 9. Smernica naposledy zmenená a doplnená smernicou 2006/104/ES (Ú. v. EÚ L 363, 20.12.2006, s. 352).

      (4)  Ú. v. ES L 268, 24.9.1991, s. 56. Smernica naposledy zmenená a doplnená smernicou 2006/104/ES.

      (5)  Ú. v. ES L 79, 30.3.2000, s. 40. Rozhodnutie naposledy zmenené a doplnené rozhodnutím Komisie 2003/60/ES (Ú. v. ES L 23, 28.1.2003, s. 30).

      (6)  Ú. v. ES 121, 29.7.1964, s. 1977/64. Smernica naposledy zmenená a doplnená rozhodnutím Komisie 2007/729/ES (Ú. v. EÚ L 294, 13.11.2007, s. 26).

      (7)  Ú. v. ES L 268, 14.9.1992, s. 54. Smernica naposledy zmenená a doplnená rozhodnutím Komisie 2007/265/ES (Ú. v. EÚ L 114, 1.5.2007, s. 17).

      (8)  Ú. v. EÚ C 321, 31.12.2003, s. 1, korigendum v Ú. v. EÚ C 4, 8.1.2004, s. 7.

      (9)  Ú. v. ES L 206, 12.8.1977, s. 8. Smernica naposledy zmenená a doplnená nariadením (ES) č. 807/2003 (Ú. v. EÚ L 122, 16.5.2003, s. 36).

      (10)  Ú. v. ES L 194, 22.7.1988, s. 10. Smernica naposledy zmenená a doplnená rozhodnutím Komisie 2008/120/ES (Ú. v. EÚ L 42, 16.2.2008, s. 63).

      (11)  Ú. v. ES L 382, 31.12.1988, s. 36. Smernica naposledy zmenená a doplnená nariadením (ES) č. 806/2003 (Ú. v. EÚ L 122, 16.5.2003, s. 1).

      (12)  Ú. v. ES L 153, 6.6.1989, s. 30.

      (13)  Ú. v. ES L 302, 19.10.1989, s. 1. Smernica naposledy zmenená a doplnená rozhodnutím Komisie 2006/60/ES (Ú. v. EÚ L 31, 3.2.2006, s. 24).

      (14)  Ú. v. ES L 224, 18.8.1990, s. 42. Smernica naposledy zmenená a doplnená smernicou 2006/104/ES.

      (15)  Ú. v. ES L 224, 18.8.1990, s. 55.

      (16)  Ú. v. ES L 224, 18.8.1990, s. 62. Smernica naposledy zmenená a doplnená nariadením (ES) č. 806/2003.

      (17)  Ú. v. ES L 303, 31.10.1990, s. 6. Smernica naposledy zmenená a doplnená rozhodnutím Komisie 2007/729/ES.

      (18)  Ú. v. ES L 46, 19.2.1991, s. 19. Smernica naposledy zmenená a doplnená smernicou 2006/104/ES.

      (19)  Ú. v. ES L 157, 10.6.1992, s. 19. Smernica naposledy zmenená a doplnená rozhodnutím Komisie 2007/729/ES.

      (20)  Ú. v. ES L 260, 5.9.1992, s. 1. Smernica naposledy zmenená a doplnená smernicou 2006/104/ES.

      (21)  Ú. v. ES L 62, 15.3.1993, s. 69. Smernica naposledy zmenená a doplnená smernicou Komisie 2007/10/ES (Ú. v. EÚ L 63, 1.3.2007, s. 24).

      (22)  Ú. v. ES L 178, 12.7.1994, s. 66.

      (23)  Ú. v. ES L 327, 22.12.2000, s. 74. Smernica naposledy zmenená a doplnená rozhodnutím Komisie 2007/729/ES.

      (24)  Ú. v. ES L 316, 1.12.2001, s. 5. Smernica naposledy zmenená a doplnená rozhodnutím Komisie 2007/729/ES.

      (25)  Ú. v. ES L 192, 20.7.2002, s. 27. Smernica naposledy zmenená a doplnená rozhodnutím Komisie 2007/729/ES.

      (26)  Ú. v. EÚ L 10, 14.1.2006, s. 16.

      PRÍLOHA
      „
            PRÍLOHA I

                        AFSSA, Nancy

                        Laboratoire d’études sur la rage et la pathologie des animaux sauvages

                        Technopôle Agricole et Vétérinaire

                        BP 40 009

                        54220 Malzéville Cedex

                        France

            PRÍLOHA II
            Osobitný inštitút zodpovedný za stanovenie kritérií potrebných pre normalizáciu sérologických skúšok určených na sledovanie efektívnosti vakcín proti besnote:

                        —

                        koordinuje vytváranie, zlepšovanie a normalizáciu metód sérologickej titrácie vykonávanej na mäsožravcoch očkovaných proti besnote,

                        —

                        posudzuje tie laboratóriá v členských štátoch, ktoré predložili žiadosť o vykonávanie sérologických titrácií uvedených v prvej zarážke; výsledok tohto posúdenia sa musí zaslať laboratóriu žiadajúcemu o schválenie a v prípade, ak je výsledok na účely schválenia priaznivý, aj príslušným orgánom členského štátu,

                        —

                        posudzuje tie laboratóriá v tretích krajinách, ktoré predložili žiadosť o vykonávanie sérologických titrácií uvedených v prvej zarážke; výsledok tohto posúdenia sa musí zaslať laboratóriu žiadajúcemu o schválenie a v prípade, ak je výsledok na účely schválenia priaznivý, aj Komisii,

                        —

                        poskytuje laboratóriám všetky užitočné informácie o metódach analýzy a porovnávacích skúškach a organizuje školenia a ďalšie kurzy odbornej prípravy pre ich pracovníkov,

                        —

                        organizuje medzilaboratórne skúšky spôsobilosti (skúšky odbornosti),

                        —

                        poskytuje vedeckú a technickú pomoc Komisii a dotknutým príslušným orgánom v záležitostiach uvedených v tejto prílohe, a najmä v prípade nezhôd v súvislosti s výsledkami sérologických titrácií.

                  “


title: Smernica Rady z 18. mája 1972, o rozšírení pôsobnosti smernice z 25. februára 1964 o koordinácii osobitných opatrení o pohybe a pobyte cudzích štátnych príslušníkov, prijatých z dôvodov verejného poriadku, verejnej bezpečnosti alebo verejného zdravia, na pracovníkov využívajúcich právo ostať na území členského štátu po tom, ako boli v tomto štáte zamestnaní

text:
Dôležité právne oznámenie

|

31972L0194

Úradný vestník L 121 , 26/05/1972 S. 0032 - 0032 Fínske špeciálne vydanie: Kapitola 5 Zväzok 1 S. 0174  Dánske špeciálne vydanie: Série I Kapitola 1972(II) S. 0456  Švédske špeciálne vydanie: Kapitola 5 Zväzok 1 S. 0174  Anglické špeciálne vydanie: Série I Kapitola 1972(II) S. 0474  Grécke špeciálne vydanie: Kapitola 05 Zväzok 1 S. 0218  Španielske špeciálne vydanie: Kapitola 05 Zväzok 2 S. 0006  Portugalské špeciálne vydanie Kapitola 05 Zväzok 2 S. 0006

		Smernica Radyz 18. mája 1972,o rozšírení pôsobnosti smernice z 25. februára 1964 o koordinácii osobitných opatrení o pohybe a pobyte cudzích štátnych príslušníkov, prijatých z dôvodov verejného poriadku, verejnej bezpečnosti alebo verejného zdravia, na pracovníkov využívajúcich právo ostať na území členského štátu po tom, ako boli v tomto štáte zamestnaní(72/194/EHS)RADA EURÓPSKYCH SPOLOČENSTIEV,so zreteľom na Zmluvu o Európskom hospodárskom spoločenstve, a najmä na jej články 49 a 56 (2);so zreteľom na návrh Komisie;so zreteľom na stanovisko Zhromaždenia;so zreteľom na stanovisko Hospodárskeho a sociálneho výboru;keďže smernica Rady z 25. februára 1964 [1] koordinovala osobitné opatrenia o pohybe a pobyte cudzích štátnych príslušníkov, prijatých z dôvodov verejného poriadku, verejnej bezpečnosti alebo verejného zdravia, a keďže nariadenie Komisie (EHS) č. 1251/70 [2] z 29. júna 1970 o práve pracovníkov zostať na území členského štátu po skončení zamestnania v tomto štáte ustanovilo podmienky na uplatňovanie tohto práva;keďže smernica z 25. februára 1964 by sa mala naďalej vzťahovať na osoby, ktorých sa toto nariadenie týka,PRIJALA TÚTO SMERNICU:Článok 1Smernica Rady z 25. februára 1964 o koordinácii osobitných opatrení o pohybe a pobyte cudzích štátnych príslušníkov, prijatých z dôvodov verejného poriadku, verejnej bezpečnosti alebo verejného zdravia, sa vzťahuje na štátnych príslušníkov členských štátov a ich rodinných príslušníkov, ktorí na základe smernice (EHS) č. 1251/70 si uplatňujú právo ostať na území daného členského štátu.Článok 2Členské štáty prijmú opatrenia potrebné na dosiahnutie súladu s touto smernicou do šiestich mesiacov od jej oznámenia a okamžite o tom informujú Komisiu.Článok 3Táto smernica je určená členským štátom EÚ.V Bruseli 18. mája 1972Za RadupredsedaM. Mart[1] Ú. v. ES 56, 4.4.1964, s. 850/64.[2] Ú. v. ES L 142, 30.6.1970, s. 24.--------------------------------------------------


title: Smernica Európskeho parlamentu a Rady 1999/93/ES z 13. decembra 1999 o rámci spoločenstva pre elektronické podpisy

text:
Avis juridique important

|

31999L0093

Official Journal L 013 , 19/01/2000 P. 0012 - 0020

SMERNICA EURÓPSKEHO PARLAMENTU A RADY 1999/93/ESz 13. decembra 1999o rámci spoločenstva pre elektronické podpisyEURÓPSKY PARLAMENT A RADA EURÓPSKEJ ÚNIE,so zreteľom na Zmluvu o založení Európskeho spoločenstva a najmä jej články 47 ods. 2, 55 a 95,so zreteľom na návrh Komisiel,so zreteľom na stanovisko Hospodárskeho a sociálneho výboru2,so zreteľom na stanovisko Výboru regiónov3,konajúc v súlade s postupom uvedeným v článku 251 zmluvy4,keďže:(1) 16. apríla 1997 Komisia predložila Európskemu parlamentu, Rade, Hospodárskemu a sociálnemu výboru a Výboru regiónov správu o európskej iniciatíve v elektronickom obchode;(2) 8. októbra 1997 Komisia predložila Európskemu parlamentu, Rade, Hospodárskemu a sociálnemu výboru a Výboru regiónov správu o zabezpečovaní ochrany a dôvery v elektronickú komunikáciu - smerujúcu k európskemu rámcu pre digitálne podpisy a šifrovanie;(3) 1. decembra 1997 Rada vyzvala Komisiu, aby čo najskôr predložila návrh smernice Európskeho parlamentu a Rady o digitálnych podpisoch;(4) elektronická komunikácia a obchod si nevyhnutne vyžadujú "elektronické podpisy" a súvisiace služby, ktoré umožnia overovanie pravosti dát; rozdielne predpisy vzťahujúce sa na právne uznávanie elektronických podpisov a akreditáciu poskytovateľov certifikačných služieb v členských štátoch môžu tvoriť významnú prekážku využívania elektronickej komunikácie a elektronického obchodovania; naproti tomu jasný rámec spoločenstva týkajúci sa podmienok používania elektronických podpisov posilní dôveru v nové technológie a ich všeobecné prijatie; právne predpisy členských štátov by nemali brániť voľnému pohybu tovarov a služieb na vnútornom trhu;(5) vzájomná súčinnosť elektronických podpisových produktov by sa mala propagovať v súlade s článkom 14 zmluvy, vnútorný trh pozostáva z územia bez vnútorných hraníc, na ktorom je zabezpečený voľný pohyb tovarov; musia sa splniť základné požiadavky, ktoré sú špecifické pre elektronické podpisové produkty, aby sa zabezpečil voľný pohyb na vnútornom trhu a vybudovala dôvera v elektronické podpisy bez toho, že by sa to dotklo nariadenia Rady (ES) č. 3381/94 z 19. decembra 1994, ktoré stanovuje režim spoločenstva na kontrolu exportu tovaru dvojakého použitia5, a rozhodnutia Rady 94/942/CFSP z 19. decembra 1994 o spoločnom postupe schválenom Radou na kontrolu vývozu tovarov dvojakého použitia6;(6) táto smernica neuvádza do súladu poskytovanie služieb, pokiaľ ide utajovanie informácií, na ktoré sa vzťahujú vnútroštátne právne predpisy o zásadách občianskeho spolužitia alebo verejnej bezpečnosti;(7) vnútorný trh zabezpečuje voľný pohyb osôb, následkom ktorého občania a obyvatelia Európskej únie stále častejšie prichádzajú do styku s úradmi v iných členských štátoch, než v ktorých majú bydlisko; dostupnosť elektronickej komunikácie môže byť v tomto ohľade významnou službou;(8) rýchly technický rozvoj a globálny charakter internetu si nevyhnutne vyžaduje otvorený prístup k rozličným technológiám a službám, ktoré sú schopné elektronicky overovať pravosť dát;(9) elektronické podpisy sa budú využívať v rozmanitých podmienkach a aplikáciách, ktorých dôsledkom bude široká paleta nových služieb a produktov súvisiacich alebo využívajúcich elektronické podpisy; definovanie takých produktov a služieb by sa nemalo obmedziť na vydávanie a správu certifikátov, ale by malo tiež obsahovať aj každú inú službu a produkt, ktorý využíva elektronické podpisy alebo súvisí s nimi, ako napr. registračné služby, služby časového označovania, služby adresárov, výpočtové služby alebo poradenské služby vzťahujúce sa na elektronické podpisovanie;(10) vnútorný trh umožňuje poskytovateľom certifikačných služieb rozvíjať svoje cezhraničné činnosti s cieľom zvyšovať svoju konkurencieschopnosť, a tak ponúkať spotrebiteľom i podnikateľom nové možnosti elektronickej výmeny informácií a obchodovania bezpečným spôsobom, bez ohľadu na hranice; na stimuláciu poskytovania certifikačných služieb na otvorených sieťach v rámci celého spoločenstva by poskytovatelia certifikačných služieb mali poskytovať svoje služby voľne, bez predchádzajúceho povolenia; predchádzajúcim povolením sa rozumie nielen akékoľvek povolenie, pri ktorom je príslušný poskytovateľ certifikačnej služby povinný nadobudnúť rozhodnutie národných úradov skôr, než bude môcť poskytovať svoje certifikačné služby, ale aj každé iné opatrenie s rovnakým účinkom;(11) programy dobrovoľnej akreditácie zamerané na zvýšenie úrovne poskytovania služieb môžu vytvoriť poskytovateľom certifikačných služieb primeraný rámec na ďalšie rozvíjanie svojich služieb na takú úroveň dôvery, bezpečnosti a kvality, akú vyžaduje rozvíjajúci sa trh; tieto programy by mali podnietiť rozvoj najlepších pracovných metód medzi poskytovateľmi certifikačných služieb; malo by sa ponechať na vôľu poskytovateľov certifikačných služieb, či budú dodržiavať takéto akreditačné postupy a mať z nich prospech;(12) certifikačné služby môže ponúkať buď verejnoprávny subjekt, alebo právnická, či fyzická osoba, pokiaľ je založená v súlade s vnútroštátnymi právnymi predpismi; keďže členské štáty by nemali zakázať poskytovateľom certifikačných služieb činnosť mimo programov dobrovoľnej akreditácie, malo by byť zabezpečené, aby takéto akreditačné programy nezmenšovali konkurenciu v certifikačných službách;(13) členské štáty môžu rozhodnúť, ako zabezpečia dohľad nad súladom s ustanoveniami uvedenými v tejto smernici; táto smernica neobmedzuje zriaďovanie dozorných systémov na báze súkromného sektoru; táto smernica nezaväzuje poskytovateľov certifikačných služieb, aby požiadali o dozor podľa niektorého použiteľného akreditačného programu;(14) je dôležité dosiahnuť rovnováhu medzi potrebami spotrebiteľa a podnikateľa;(15) v prílohe III sú uvedené požiadavky na bezpečné zariadenia na vytvorenie podpisu na zabezpečenie funkčnosti zdokonalených elektronických podpisov; príloha sa nezaoberá celým systémovým prostredím, v ktorom také zariadenia pracujú; fungovanie vnútorného trhu si vyžaduje od Komisie a členských štátov rýchle konanie, aby umožnili určiť orgány poverené posúdením súladu bezpečných zariadení na vytvorenie podpisu s prílohou III; aby sa naplnili potreby trhu, posudzovanie súladu musí byť včasné a účinné;(16) táto smernica prispieva k využitiu a právnemu uznaniu elektronických podpisov v spoločenstve; regulačný rámec nie je potrebný na elektronické podpisy používané výlučne v systémoch, ktoré sú založené na dobrovoľných dohodách medzi určeným počtom účastníkov podľa súkromného práva; voľnosť zmluvných strán, pokiaľ ide o dojednanie podmienok, podľa ktorých si navzájom budú uznávať elektronicky podpísané dáta, by mala byť zachovaná v rozsahu, aký dovoľujú vnútroštátne právne predpisy; mala by sa uznávať právna účinnosť elektronických podpisov, použitých v takých systémoch, a ich prípustnosť ako dôkaz v konaní pred súdmi;(17) cieľom tejto smernice nie je harmonizácia vnútroštátnych právnych predpisov zmluvného práva, najmä o uzatváraní a plnení zmlúv alebo iných formalitách nezmluvnej povahy, vzťahujúcich sa na podpisovanie; z toho dôvodu ustanovenia, ktoré sa vzťahujú na právny účinok elektronických podpisov, by nemali mať vplyv na požiadavky ohľadne formy stanovenej vnútroštátnymi právnymi predpismi, pokiaľ ide o uzatváranie zmlúv alebo predpisy určujúce, kedy je zmluva uzavretá;(18) ukladanie a kopírovanie dát na vytvorenie podpisu môže spôsobiť ohrozenie právnej platnosti elektronických podpisov;(19) elektronické podpisy sa budú používať vo verejnom sektore v rámci orgánov štátnej správy krajín a správy spoločenstva a v styku takýchto orgánov s občanmi a hospodárskymi subjektami, napríklad v systémoch verejného obstarávania, daňovej správy, sociálneho zabezpečenia, zdravotníctva a justície;(20) harmonizované kritériá, vzťahujúce sa na právne účinky elektronických podpisov, zachovajú logický právny rámec spoločenstva; vnútroštátne právne predpisy stanovujú rôzne požiadavky na platnosť vlastnoručných podpisov; keďže na osvedčenie totožnosti elektronicky podpisujúcej osoby možno použiť certifikáty; zdokonalené elektronické podpisy založené na kvalifikovaných certifikátoch majú za cieľ vyššiu úroveň bezpečnosti; zdokonalené elektronické podpisy, ktoré sú založené na kvalifikovanom certifikáte a ktoré sú vytvorené bezpečným zariadením na vytvorenie podpisu, možno považovať za právne rovnocenné s vlastnoručným podpisom, len ak sú splnené požiadavky na vlastnoručné podpisy;(21) na podporu všeobecného priaznivého prijatia metód elektronického overovania pravosti musí byť zabezpečené, aby elektronické podpisy bolo možné využiť ako dôkaz v konaní pred súdmi vo všetkých členských štátoch; právne uznávanie elektronických podpisov by malo byť založené na objektívnych kritériách a nemalo by byť spojené s povoľovaním činnosti dotknutého poskytovateľa certifikačných služieb; v právnych oblastiach, v ktorých možno využiť elektronické dokumenty a elektronické podpisy, sú rozhodujúce vnútroštátne právne predpisy; táto smernica nemá vplyv na právomoc národného súdu pri rozhodovaní o súlade s požiadavkami tejto smernice a nemá vplyv na vnútroštátne právne predpisy, pokiaľ ide o nezávislosť súdu pri hodnotení dôkazov;(22) zodpovednosť poskytovateľov certifikačných služieb, ktorí poskytujú certifikačné služby verejnosti, stanovia vnútroštátne právne predpisy;(23) rozvoj medzinárodného elektronického obchodu si vyžaduje cezhraničné dohody za účasti tretích krajín; v záujme zabezpečenia vzájomnej súčinnosti na globálnej úrovni môžu byť prospešné ujednania multilaterálnych pravidiel s tretími krajinami o vzájomnom uznávaní certifikačných služieb;(24) aby sa zvýšila dôvera používateľov v elektronickú komunikáciu a elektronický obchod, poskytovatelia certifikačných služieb musia dodržovať právne predpisy o ochrane údajov a súkromí jednotlivca;(25) predpisy o používaní pseudonymov v certifikátoch by nemali brániť členským štátom, aby vyžadovali identifikáciu osôb podľa právnych predpisov spoločenstva alebo vnútroštátnych právnych predpisov;(26) opatrenia potrebné na implementáciu tejto smernice budú prijaté podľa rozhodnutia Rady 1999/468/ES z 28. júna 1999, ktoré stanovuje postupy pri uplatňovaní výkonu právomocí udelených Komisii7;(27) dva roky po implementácii Komisia vykoná kontrolu tejto smernice tak, aby sa okrem iného ubezpečila, že pokrok technológie alebo zmeny v právnom prostredí nevytvorili prekážky dosiahnutia cieľov stanovených v tejto smernici; mala by preveriť jej dôsledky v pridružených technických odboroch a predložiť o tom správu Európskemu parlamentu a Rade;(28) v súlade so zásadami subsidiarity a proporcionality, stanovenými v článku 5 zmluvy, nemôžu členské štáty uspokojivo dosiahnuť cieľ, ktorým je vytvorenie harmonizovaného právneho rámca na zavedenie elektronického podpisovania a súvisiacich služieb, a preto ho lepšie dosiahne spoločenstvo; táto smernica nejde ďalej, než ako je potrebné na dosiahnutie tohto cieľa,PRIJALI TÚTO SMERNICU:Článok 1RozsahÚčelom tejto smernice je uľahčiť využívanie elektronických podpisov a prispieť k ich právnemu uznaniu. Zakladá právny rámec pre elektronický podpis a určité certifikačné služby, aby sa zabezpečilo riadne fungovanie vnútorného trhu.Nezaoberá sa aspektmi uzatvárania a platnosti zmlúv alebo inými zákonnými povinnosťami, kde platia požiadavky týkajúce sa formy predpísanej vnútroštátnymi právnymi predpismi alebo právnymi predpismi spoločenstva, a nemá vplyv ani na pravidlá a obmedzenia obsiahnuté vo vnútroštátnych právnych predpisoch alebo predpisoch spoločenstva, ktoré platia pre používanie dokumentov.Článok 2DefinícieNa účely tejto smernice:1. "elektronický podpis" (electronic signature) sú dáta v elektronickej forme, ktoré sú pripojené alebo logicky pridružené k ostatným elektronickým dátam a ktoré slúžia ako metóda overovania pravosti;2. "zdokonalený elektronický podpis" (advanced electronic signature) je elektronický podpis, ktorý spĺňa nasledujúce požiadavky:a) je jedinečne spojený so signatárom;b) je schopný identifikovať signatára;c) je vytvorený s využitím prostriedkov, ktoré môže signatár držať vo svojej výlučnej moci, ad) je prepojený s dátami, na ktoré sa vzťahuje, takým spôsobom, že každú dodatočnú zmenu dát možno hneď zistiť;3. "signatár" (signatory) je osoba, ktorá je držiteľom zariadenia na vytvorenie podpisu a koná buď vo svojom vlastnom mene, alebo v mene fyzickej osoby alebo právnickej osoby alebo subjektu, ktorý zastupuje;4. "dáta na vytvorenie podpisu" (signature-creation data) sú jedinečné dáta, ako napr. kódy alebo súkromné šifrovacie kľúče, ktoré používa signatár na vytvorenie elektronického podpisu;5. "zariadenie na vytvorenie podpisu" (signature-creation device) je nakonfigurovaný softvér alebo hardvér, používaný na implementáciu dát na vytvorenie podpisu;6. "bezpečné zariadenie na vytvorenie podpisu (secure-signature-creation device) je zariadenie na vytvorenie podpisu, ktoré spĺňa požiadavky uvedené v prílohe III;7. "dáta na overenie podpisu" (signature-verification-data) sú dáta, ako napr. kódy, alebo verejné šifrovacie kľúče, ktoré sa používajú na účely overenia elektronického podpisu;8. "zariadenie na overenie podpisu" (signature-verification device) je nakonfigurovaný softvér alebo hardvér, používaný na implementáciu dát na overenie podpisu;9. "certifikát" (certificate) je elektronické osvedčenie, ktoré spája dáta na overenie podpisu s osobou a potvrdzuje totožnosť tejto osoby;10. "kvalifikovaný certifikát" (qualified certificate) je certifikát podľa požiadaviek uvedených v prílohe 1 a vydaný poskytovateľom certifikačných služieb, ktorý splnil požiadavky stanovené v prílohe II;11. "poskytovateľ certifikačných služieb" (certification-service-provider) je subjekt alebo právnická alebo fyzická osoba, ktorá vydáva certifikáty alebo poskytuje iné služby súvisiace s elektronickými podpismi;12. "elektronický podpisový produkt" (electronic-signature product) je hardvér alebo softvér alebo ich relevantné komponenty, ktoré sú určené pre poskytovateľa certifikačných služieb na poskytovanie služieb elektronického podpisovania alebo ktoré sú určené na vytváranie elektronických podpisov alebo overovanie ich pravosti;13. "dobrovoľná akreditácia" (voluntary accreditation) je každé povolenie, ktoré upravuje osobitné práva a povinnosti pri poskytovaní certifikačných služieb, ktoré na žiadosť príslušného poskytovateľa certifikačných služieb udeľuje verejný alebo súkromný orgán, poverený vypracovaním takých práv a povinností a dohľadom nad ich dodržovaním, keď poskytovateľ certifikačných služieb nemá právo vykonávať práva vyplývajúce z povolenia, pokiaľ nedostal rozhodnutie orgánu.Článok 3Prístup na trh1. Členské štáty nepodmienia poskytovanie certifikačných služieb predchádzajúcim schválením.2. Bez ohľadu na ustanovenie odseku 1 členské štáty môžu zaviesť alebo udržovať programy dobrovoľnej akreditácie, zamerané na zvyšovanie úrovne poskytovania certifikačných služieb. Všetky podmienky, ktoré sa na také programy vzťahujú, musia byť objektívne, transparentné, primerané a nediskriminačné. Členské štáty nesmú obmedziť počet akreditovaných poskytovateľov certifikačných služieb z dôvodov, na ktoré sa vzťahuje rámec tejto smernice.3. Každý členský štát zabezpečí vytvorenie vhodného systému, ktorý umožní dohľad nad poskytovateľmi certifikačných služieb, zriadenými na jeho území, ktorí vydávajú kvalifikované certifikáty pre verejnosť.4. Súlad bezpečných zariadení na vytvorenie podpisu s požiadavkami uvedenými v prílohe III bude určovať príslušný verejný alebo súkromný orgán, ktorý určí členský štát. V zmysle postupu uvedeného v článku 9 Komisia stanoví pre členské štáty kritériá, podľa ktorých určia, či by sa mal orgán zriadiť.Určenie súladu s požiadavkami uvedenými v prílohe III, vydané orgánmi podľa prvého odseku, budú uznávať všetky členské štáty.5. V súlade s postupom uvedeným v článku 9 môže Komisia stanoviť a v Úradnom vestníku Európskych spoločenstiev uverejniť referenčné čísla všeobecne uznávaných noriem pre elektronické podpisové produkty. Keď elektronický podpisový produkt vyhovie týmto normám, členské štáty budú predpokladať súlad medzi požiadavkami uvedenými v prílohe II, písm. f) a prílohou III.6. Členské štáty a Komisia budú spolupracovať pri podpore vývoja a používania zariadení na overovanie podpisov so zreteľom na odporúčania na bezpečné overovanie podpisov, uvedených v prílohe IV a v záujme spotrebiteľov.7. Členské štáty môžu používanie elektronického podpisu vo verejnom sektore podmieniť splnením ďalších možných požiadaviek. Tieto požiadavky budú objektívne, transparentné, primerané a nediskriminačné a budú sa vzťahovať výlučne na špecifické znaky príslušného použitia. Také požiadavky nesmú byť prekážkou cezhraničných služieb pre občanov.Článok 4Zásady vnútorného trhu1. Každý členský štát bude uplatňovať voči poskytovateľom certifikačných služieb, zriadeným na svojom území a nimi poskytovaným službám vnútroštátne právne predpisy, ktoré prijme podľa tejto smernice. Členské štáty nesmú v oblastiach definovaných v tejto smernici obmedziť poskytovanie certifikačných služieb, ktoré majú pôvod v inom členskom štáte.2. Členské štáty zabezpečia na vnútornom trhu voľný obeh elektronických podpisových produktov, ktoré sú v súlade s touto smernicou.Článok 5Právne účinky elektronických podpisov1. Členské štáty zabezpečia, aby zdokonalené elektronické podpisy, ktoré sú založené na kvalifikovanom certifikáte a ktoré sú vytvorené bezpečným zariadením na vytvorenie podpisu:a) spĺňali zákonné požiadavky na podpis vo vzťahu k dátam v elektronickej forme rovnakým spôsobom, ako vlastnoručný podpis spĺňa takéto požiadavky vo vzťahu k dátam na papieri, ab) boli prípustné ako dôkaz v konaní pred súdmi.2. Členské štáty zabezpečia, aby elektronickému podpisu nebola odopretá právna účinnosť a prípustnosť ako dôkazu v konaní pred súdmi len z dôvodov, že:- má elektronickú formu alebo- nie je založený na kvalifikovanom certifikáte alebo- nie je založený na kvalifikovanom certifikáte vydanom akreditovaným poskytovateľom certifikačných služieb alebo- nie je vytvorený bezpečným zariadením na vytvorenie podpisu.Článok 6Zodpovednosť1. Ako minimum členské štáty zabezpečia, aby s vydaním certifikátu ako kvalifikovaného certifikátu pre verejnosť alebo s poskytnutím záruky za taký certifikát pre verejnosť poskytovateľ certifikačných služieb zodpovedal za škodu spôsobenú každému subjektu alebo právnickej, či fyzickej osobe, ktorá sa odôvodnene spoľahne na tento certifikát:a) pokiaľ ide o presnosť všetkých informácií obsiahnutých v kvalifikovanom certifikáte v čase vydania a aj ohľadne skutočnosti, že certifikát obsahuje všetky náležitosti, ktoré sú pre kvalifikovaný certifikát predpísané;b) v ubezpečení, že v čase vydania certifikátu bol signatár, identifikovaný v kvalifikovanom certifikáte, držiteľom dát na vytvorenie podpisu zodpovedajúcich dátam na overenie podpisu, uvedeným alebo identifikovaným v certifikáte;c) v ubezpečení, že dáta na vytvorenie podpisu a dáta na overenie podpisu možno použiť komplementárne v prípadoch, keď autorom oboch je poskytovateľ certifikačných služieb;pokiaľ poskytovateľ certifikačných služieb preukáže, že nekonal nedbalo.2. Ako minimum členské štáty zabezpečia, aby poskytovateľ certifikačných služieb, ktorý vydal certifikát ako kvalifikovaný certifikát pre verejnosť, zodpovedal za škodu spôsobenú subjektu alebo právnickej osobe alebo fyzickej osobe, ktorá sa odôvodnene spoľahla na certifikát, opomenutím zaregistrovania zrušenia certifikátu, pokiaľ poskytovateľ certifikačných služieb nepreukáže, že nekonal z nedbanlivosti.3. Členské štáty zabezpečia, aby poskytovateľ certifikačných služieb mohol do kvalifikovaného certifikátu uviesť obmedzenia využitia tohto certifikátu pod podmienkou, že tieto obmedzenia sú zistiteľné tretími osobami. Poskytovateľ certifikačných služieb nebude zodpovedať za škodu vzniknutú využitím kvalifikovaného certifikátu, ktoré presiahne obmedzenia v ňom uvedené.4. Členské štáty zabezpečia, aby poskytovateľ certifikačných služieb mohol uviesť v kvalifikovanom certifikáte obmedzenie hodnoty transakcií, na ktoré certifikát možno využiť, pod podmienkou, že toto obmedzenie je zistiteľné tretími osobami.Poskytovateľ certifikačných služieb nebude zodpovedať za škodu vzniknutú tým, že bola prekročená maximálna medza.5. Ustanovenia odsekov 1 až 4 nemajú vplyv na smernicu Rady 93/13/EHS z 5. apríla 1993 o neprimeraných podmienkach v spotrebiteľských zmluvách (8).Článok 7Medzinárodné aspekty1. Členské štáty zabezpečia, aby certifikáty, ktoré ako kvalifikované certifikáty pre verejnosť vydal poskytovateľ certifikačných služieb v tretej krajine, boli uznávané ako právne rovnocenné s certifikátmi, ktoré vydal poskytovateľ certifikačných služieb zriadený v spoločenstve, ak:a) poskytovateľ certifikačných služieb spĺňa podmienky uvedené v tejto smernici a je akreditovaný v rámci programu dobrovoľnej akreditácie, zavedeného v členskom štáte, alebob) poskytovateľ certifikačných služieb založený v spoločenstve, ktorý spĺňa podmienky uvedené v tejto smernici, za certifikát ručí aleboc) certifikát alebo poskytovateľ certifikačných služieb je uznaný podľa bilaterálnej alebo multilaterálnej dohody medzi spoločenstvom a tretími krajinami alebo medzinárodnými organizáciami.2. Na uľahčenie cezhraničných certifikačných služieb s tretími krajinami a právneho uznávania zdokonalených elektronických podpisov pochádzajúcich z tretích krajín Komisia, tam, kde je to vhodné, vypracuje návrhy, aby sa dosiahla účinná implementácia noriem a medzinárodných dohôd aplikovateľných na certifikačné služby. Najmä a podľa potreby predloží Rade návrhy vhodných mandátov na rokovanie o bilaterálnych a multilaterálnych dohodách s tretími krajinami a s medzinárodnými organizáciami. Rada rozhodne kvalifikovanou väčšinou.3. Vždy, keď Komisia dostane informácie o akýchkoľvek ťažkostiach, s ktorými sa stretli podniky spoločenstva, pokiaľ ide o prístup na trh v tretích krajinách, môže v prípade potreby predložiť Rade návrh vhodného mandátu na rokovanie o porovnateľných právach pre podniky spoločenstva v týchto tretích krajinách. Rada rozhodne kvalifikovanou väčšinou.Opatrenia prijaté podľa tohto odseku nemajú vplyv na povinnosti spoločenstva a členských štátov podľa príslušných medzinárodných dohôd.Článok 8Ochrana dát1. Členské štáty zabezpečia, aby poskytovatelia certifikačných služieb a národné orgány zodpovedné za akreditáciu alebo dohľad spĺňali požiadavky uvedené v smernici Európskeho parlamentu a Rady 95/46/ES z 24. októbra 1995 o ochrane osobnosti s ohľadom na spracovanie osobných dát a o voľnom pohybe takých dát9.2. Členské štáty zabezpečia, aby poskytovateľ certifikačných služieb, ktorý vydáva certifikáty pre verejnosť, smel zhromažďovať osobné dáta len priamo od subjektu dát alebo s výslovným súhlasom subjektu dát a len v rozsahu, aký je potrebný na účely vydania a udržovania certifikátu v platnosti. Dáta sa nesmú zhromažďovať alebo spracúvať na iný účel bez výslovného súhlasu subjektu dát.3. Bez vplyvu na právny účinok, ktorý majú pseudonymy podľa vnútroštátnych právnych predpisov, členské štáty nebudú brániť poskytovateľom certifikačných služieb, aby v certifikáte uvádzali namiesto mena signatára jeho pseudonym.Článok 9Výbor1. Komisii bude pomáhať "Výbor pre elektronický podpis" (Electronic-Signature Committee), ďalej len "výbor".2. Pri odkazoch na tento odsek, platia vždy články 4 a 7 rozhodnutia 1999/468/ES, s prihliadnutím na ustanovenia článku 8 citovaného rozhodnutia.Lehota uvedená v článku 4 ods. 3 rozhodnutia 1999/468/EC bude tri mesiace.3. Výbor schváli svoje vlastné pravidlá postupu.Článok 10Úlohy výboruVýbor vyjasní požiadavky uvedené v prílohách tejto smernice, kritériá, na ktoré sa odvoláva článok 3 ods. 4, a všeobecne uznávané normy pre elektronické podpisové produkty, stanovené a uverejnené podľa článku 3 ods. 5, v súlade s postupom uvedeným v článku 9 ods. 2Článok 11Oznamovanie1. Členské štáty oznámia Komisii a ostatným členským štátom nasledujúce:a) informácie o národných dobrovoľných akreditačných programoch, vrátane všetkých dodatočných požiadaviek podľa článku 3 ods. 7;b) mená a adresy národných orgánov zodpovedných za akreditáciu a dohľad, ako aj orgánov podľa článku 3 ods. 4;c) mená a adresy všetkých akreditovaných národných poskytovateľov certifikačných služieb.2. Všetky informácie, dodané podľa odseku 1, a zmeny týchto informácií členské štáty oznamujú bezodkladne.Článok 12Kontrola1. Komisia bude kontrolovať vykonanie tejto smernice a podá o ňom správu Európskemu parlamentu a Rade najneskôr do 19. júla 2003.2. Kontrola okrem iného posúdi, či by sa rozsah tejto smernice nemal upraviť so zreteľom na vývoj technológie, trhu a práva. Na základe získaných skúseností bude správa obsahovať najmä posúdenie aspektov harmonizácie. Podľa potreby bude správa doplnená legislatívnymi návrhmi.Článok 13Implementácia1) Členské štáty prijmú zákony, iné právne predpisy a správne opatrenia, ktoré budú v súlade s touto smernicou do 19. júla 2001. Bez odkladu o tom budú informovať Komisiu.Keď členské štáty schvália tieto opatrenia, budú obsahovať odkaz na túto smernicu alebo budú sprevádzané takýmto odkazom pri príležitosti ich oficiálneho zverejnenia. Členské štáty stanovia metódy takéhoto odkazu.2. Členské štáty oznámia Komisii text hlavných ustanovení domáceho práva, ktoré schvália v oblasti upravenej touto smernicou.Článok 14PlatnosťTáto smernica nadobudne platnosť v deň uverejnenia v Úradnom vestníku Európskych spoločenstiev.Článok 15AdresátiTáto smernica je adresovaná členským štátom.V Bruseli 13. decembra 1999Za Európsky parlamentprezidentN. FONTAINEZa RaduprezidentS. HASSIPRÍLOHA IPožiadavky na kvalifikované certifikátyKvalifikované certifikáty musia obsahovať:a) označenie, že certifikát sa vydáva ako kvalifikovaný certifikát;b) identifikačné údaje poskytovateľa certifikačnej služby a štát, v ktorom je zriadený;c) meno alebo pseudonym signatára, ktorý bude identifikovaný ako taký;d) ustanovenie o osobitnom atribúte signatára, ktoré sa zahrnie, ak je relevantné, v závislosti od účelu, na ktorý je certifikát určený;e) dáta na overenie podpisu, zodpovedajúce dátam na vytvorenie podpisu, ktorých držiteľom je signatár;f) označenie začiatku a konca platnosti certifikátu;g) identifikačný kód certifikátu;h) zdokonalený elektronický podpis poskytovateľa certifikačných služieb, ktorý ho vydal;i) obmedzenia rozsahu použitia certifikátu, pokiaľ je to potrebné, aj) obmedzenia hodnoty transakcií, na ktoré certifikát možno použiť, pokiaľ je to potrebné.PRÍLOHA IIPožiadavky na poskytovateľov certifikačných služieb, vydávajúcich kvalifikované certifikátyPoskytovatelia certifikačných služieb musia:a) preukázať spoľahlivosť potrebnú na poskytovanie certifikačných služieb;b) zabezpečiť prevádzku rýchleho a bezpečného adresára a bezpečnú a okamžitú zrušovaciu službu;c) zabezpečiť, aby bolo možné presne určiť dátum a čas vydania alebo zrušenia certifikátu;d) v súlade s vnútroštátnymi právnymi predpismi vhodnými prostriedkami overovať totožnosť a prípadne všetky špecifické atribúty osoby, ktorej sa kvalifikovaný certifikát vydáva;e) zamestnávať personál, ktorý má pre poskytované služby potrebné odborné vedomosti, prax a kvalifikáciu, najmä spôsobilosť na manažérskej úrovni, odborné znalosti o technológii elektronického podpisovania a je oboznámený s vhodnými bezpečnostnými postupmi; musí tiež používať administratívne a riadiace postupy, ktoré sú primerané a zodpovedajú uznávaným normám;f) využívať dôveryhodné systémy a produkty, ktoré sú chránené proti úpravám a zabezpečujú technickú a kryptografickú bezpečnosť nimi podporovaného procesu;g) prijať opatrenia proti falšovaniu certifikátov a v prípadoch, keď poskytovateľ certifikačných služieb dáta na vytvorenie podpisu generuje, ručiť za utajenie počas procesu generovania takýchto dát;h) udržovať dostatočné finančné zdroje na prevádzku v súlade s požiadavkami uvedenými v tejto smernici, najmä znášať riziko zodpovednosti sa škody, napr. primeraným poistením sa;i) zaznamenávať všetky relevantné informácie, týkajúce sa kvalifikovaného certifikátu počas primeranej doby, najmä na zabezpečenie dôkazov o certifikácii na účely súdneho konania. Takú evidenciu možno viesť elektronicky;j) neukladať ani nekopírovať dáta na vytvorenie podpisu osoby, ktorej poskytovateľ certifikačných služieb poskytol kľúčové manažérske služby;k) pred uzavretím zmluvného vzťahu s osobou, ktorá žiada o certifikát na podporu svojho elektronického podpisu, informovať túto osobu trvanlivými komunikačnými prostriedkami o presných podmienkach využívania certifikátu, vrátane všetkých obmedzení jeho použitia, existencie dobrovoľného akreditačného programu a postupov pri sťažnostiach a urovnávaní sporov. Takéto informácie, ktoré možno poslať elektronicky, musia byť písomné a ľahko pochopiteľné. Dôležité časti týchto informácií musia byť na vyžiadanie dostupné tiež tretím osobám, spoliehajúcim sa na certifikát;l) využívať spoľahlivé systémy na ukladanie certifikátov v overiteľnej forme tak, aby:- zápisy a zmeny mohli robiť len oprávnené osoby,- pravosť informácií bolo možné skontrolovať,- certifikáty boli na prezeranie verejne dostupné len v prípadoch, keď dal na to súhlas držiteľ certifikátu, a- operátorovi boli zrejmé akékoľvek technické zmeny, ktoré ohrozujú tieto bezpečnostné požiadavky.PRÍLOHA IIIPožiadavky na bezpečné zariadenia na vytvorenie podpisu1. Bezpečné zariadenia na vytvorenie podpisu musia vhodnými technickými a procedurálnymi prostriedkami zabezpečovať aspoň, aby:a) dáta na vytvorenie podpisu, použité na vygenerovanie podpisu, sa mohli vyskytnúť prakticky iba jedenkrát a aby bolo primerane zabezpečené ich utajenie;b) dáta na vytvorenie podpisu, použité na vygenerovanie podpisu, sa s rozumnou mierou istoty nedali odvodiť a podpis bol chránený proti falšovaniu s využitím v súčasnosti dostupnej technológie;c) dáta na vytvorenie podpisu, použité na vygenerovanie podpisu, oprávnený signatár spoľahlivo chránil proti využitiu inými.2. Bezpečné zariadenia na vytvorenie podpisu nesmú pozmeniť dáta, ktoré majú byť podpísané, alebo zabrániť ich zobrazeniu signatárovi skôr, ako sa začne proces podpisovania.PRÍLOHA IVOdporúčania pre bezpečné overovanie podpisuPočas procesu overovania podpisu by malo byť s primeranou istotou zabezpečené, aby:a) dáta použité na overenie podpisu korešpondovali s dátami zobrazenými pre overovateľa;b) podpis bol spoľahlivo overený a výsledok takéhoto overenia sa správne zobrazil;c) overovateľ mohol podľa potreby spoľahlivo potvrdiť obsah podpísaných dát;d) pravosť a platnosť požadovaného certifikátu v čase overenia podpisu bola spoľahlivo overená;e) výsledok overovania a totožnosť signatára boli správne zobrazené;f) zreteľne bolo uvedené použitie pseudonymu ag) všetky zmeny významné z hľadiska bezpečnosti bolo možné zistiť.[?] Ú. v. ES C 325, 23.10.1988, s. 5.[?] Ú. v. ES C 40, 15.2.1999, s. 33.[?] Ú. v. ES C 93, 6.4.1999, s. 33.[?] Stanovisko Európskeho parlamentu z 13. januára 1999 (Ú. v. ES C 104, 14.4.1999, s. 49), spoločné stanovisko Rady z 28. júna 1999 (Ú. v. ES C 243, 27.8.1999, s. 33) a rozhodnutie Európskeho parlamentu z 27. októbra 1999 (ešte neuverejnené v úradnom vestníku). Rozhodnutie Rady z 30. novembra 1999.[?] Ú. v. ES L 367, 31.12.1994, s. 1. Nariadenie naposledy zmenené a doplnené nariadením (ES) č. 837/95 (Ú. v. ES L 90, 21.4.1995, s. 1).[?] Ú. v. ES L 367, 31.12.1994, s. 8. Rozhodnutie naposledy zmenené a doplnené rozhodnutím 99/193/CFSP (Ú. v. ES L 73, 19.3.1999, s. 1).[?] Ú. v. ES L 184, 17.7.1999, s. 23.1 Ú. v. ES L 95, 21.4.1993, s. 29.2 Ú. v. ES L 281, 23.11.1995, s. 31.


title: Smernica Rady 92/79/EHS z 19. októbra 1992 o aproximácii daní z cigariet

text:
Dôležité právne oznámenie

|

31992L0079

Úradný vestník L 316 , 31/10/1992 S. 0008 - 0009 Fínske špeciálne vydanie: Kapitola 9 Zväzok 2 S. 0087  Švédske špeciálne vydanie: Kapitola 9 Zväzok 2 S. 0087

		Smernica Rady 92/79/EHSz 19. októbra 1992o aproximácii daní z cigarietRADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva, najmä na jej článok 99,so zreteľom na návrh Komisie [1],so zreteľom na stanovisko Európskeho parlamentu [2],so zreteľom na stanovisko Hospodárskeho a sociálneho výboru [3],keďže smernica 72/464/EHS [4] určuje všeobecné ustanovenia týkajúce sa spotrebných daní na vyrobený tabak a špeciálne ustanovenia týkajúce sa štruktúry spotrebných daní aplikovateľných na cigarety;keďže smernica 79/32/EHS [5] určuje všeobecné vymedzenia rôznych druhov vyrobeného tabaku;keďže pre ukončenie vnútorného trhu bez hraníc dňa 1. januára 1993 je potrebné stanoviť celkovú minimálnu spotrebnú daň na cigarety;keďže pre zavedenie celkovej minimálnej spotrebnej dane je pre Španielsko potrebné dvojročné prechodné obdobie;keďže Portugalsko by malo mať povolenie pre zníženie cien cigariet malospotrebiteľských výrobcov a spotrebovaných vo vzdialených oblastiach Azorských ostrovov a Madeiry;keďže by sa mal zaviesť taký postup, so zreteľom na celkový daňový dopad a štruktúru spotrebných daní na cigarety, keď bude možné každé dva roky robiť potrebné úpravy, aby sa prihliadlo na správne pôsobenie vnútorného trhu a širšie zámery zmluvy,PRIJALA TÚTO SMERNICU:Článok 11. Do 1. januára 1993 majú členské štáty, podľa pravidiel tejto smernice, stanoviť pre cigarety minimálne spotrebné dane.2. Odsek 1 má stanoviť dane, ktoré sú v súlade so smernicou 72/464EHS a ktoré sa odvádzajú na cigarety a obsahujú:a) špecifickú spotrebnú daň na jednotku produktu;b) proporcionálnu spotrebnú daň vypočítanú na základe maximálnej obchodnej ceny;c) proporcionálnu daň z pridanej hodnoty k maloobchodnej predajnej cene.Článok 2Do 1. januára 1993 má každý členský štát používať celkovú minimálnu spotrebnú daň (špecifická daň plus daň ad valorem, okrem dane z pridanej hodnoty), ktorej percentuálny pomer má byť postavený na 57 % maloobchodnej predajnej ceny (vrátane všetkých daní) na cigarety tej cenovej kategórie, po ktorých je najväčší dopyt.Celková minimálna spotrebná daň na cigarety má byť stanovená na základe cenovej kategórie cigariet, po ktorých je najväčší dopyt podľa dátumu, ktorý začína 1. januárom každého roka, počnúc 1. januárom 1993.Článok 31. Na dosiahnutie celkovej minimálnej spotrebnej dane určenej článkom 2 bude mať Španielsko dvojročné prechodné obdobie, ktoré začne 1. januára 1993.2. Portugalsko môže pre najvzdialenejšie spotrebné oblasti Azorských ostrovov a Madeiru znížiť ceny cigariet do výšky menej ako 50 %, ako je ustanovené v článku 2, ktoré sú vyrobené výrobcami pre malospotrebiteľov, u ktorých ročná produkcia nepresiahne 500 ton.Článok 4Každé dva roky a po prvý krát najneskôr do 31. decembra 1994, Rada pôsobiaca na základe správy a tam, kde je vhodné z návrhu Komisie, má prešetriť celkovú minimálnu spotrebnú daň určenú článkom 2, ustanovenia článku 3 (2) a štruktúru spotrebných daní ako je definované v článku 10b smernice 72/464/EHS a po konzultovaní s Európskym parlamentom má jednomyseľne prijať potrebné opatrenia. Správa Komisie a prešetrenie Radou má vziať do úvahy správne pôsobenie vnútorného trhu a širšie zámery zmluvy.Článok 51. Členské štáty prijmú zákony, iné právne predpisy a administratívne opatrenia potrebné na dosiahnutie súladu s touto smernicou najneskôr do 31. decembra 1992. Bezodkladne o tom budú informovať Komisiu.Keď členské štáty prijmú tieto opatrenia, tieto budú obsahovať odkaz na túto smernicu alebo budú sprevádzané takýmto odkazom pri príležitosti ich úradného uverejnenia. Metodiku týchto odkazov uverejnia členské štáty.2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou.Článok 6Táto smernica je adresovaná členským štátom.V Luxemburgu 19. októbra 1992Za RadupredsedaJ. Cope[1] Ú. v. ES C 12, 18.1.1990, s. 4.[2] Ú. v. ES C 94, 13.4.1992, s. 35.[3] Ú. v. ES C 225, 10.9.1990, s. 56.[4] Ú. v. ES L 303, 31.12.1972, s. 1, naposledy zmenená a doplnená smernicou 92/78/EHS (Ú. v. ES L 316/8, 31.10.1992, s. 5).[5] Ú. v. ES L 10, 16. 1. 1979, s. 8.--------------------------------------------------